text:
Umukobwa witegura gushyingirwa aba agiye kuva mu kiciro kimwe cyo mu busore agana mu kindi kiciro cy’abubatse.Twavuga ko aba avuye mu buzima bwa wenyine agiye gukomezanya ubuzima n’undi muntu bakundanye bakemeranwa kubana akaramata. Madamu Mukuru Winfride aratanga inama ku bakobwa bitegura gushyingirwa kugira ngo bazazubake zikomere.
Imwe mu mitwarire ikwiye umukobwa witegura gushyingirwa
Kuganira n’abantu bubatse ingo ( familles) : Ni ngombwa ko umukobwa witegura gushyingirwa aganira n’abamutanze kubaka ingo ,kugira ngo ababaze bimwe mu bibazo ajyayibaza mu rushako agiye kwinjiramo.Iyo umukobwa aganira n’abamutanze gushaka ,bajyenda bamusobanurira ndetse bakanamuha inama z’uburyo azitwara mu buzima bushya agiye kwinjiramo.
Kureka kugendera mu kigare : Umukobwa witegura gushyingirwa aba agomba kugaragaza itandukaniro kuko ibyo abasanzwemo biba bihabanye nibyo agiye kujyamo.
Kumenya neza umuryango ushatsemo : Umukobwa witegura gushaka aba agomba kumenya neza amakuru y’umuryango ashatsemo kuko ni abantu baba bagiye kuba bugufi bwe mu bikorwa bitandukanye.Umukobwa agomba kuba umugisha mu muryango ashatsemo ndetse n’umuryango avuyemo, akabahuza akaba ingirakamaro mu muryango ajemo, ni ngombwa rero ko abamenya. Akamenya ibyo bakunda, ibyo banga, abagira amahane, abagira amagambo n’indi mico itandukanye kugira ngo azamenye uko yitwara kuri buri wese maze bazashe kubana mu mahoro.
Kirazira gusezera ku basore mwari inshuti : Hari abakobwa bajya gusezera ku basore bahoze bakundana nabo mbere, ibyo ni ibintu bibi cyane kuko bashobora kukugirira nabi bakagufata ku ngufu bitewe nuko nabo bakwifuzaga ukaba ubacitse.
Gutanga avance(kuryamana mbere yo kurushinga) : Umuco wo gutanga avance ureze ,nyamara si umuco nyarwanda ukwiriye kwimikwa.Umukobwa ni nk’amata ntasogongerwa, niba rero witegura gushyingirwa ntukwiriye kwemera gutanga avance ku musore mwenda kurushingana. Niba koko agukunda azarindira mukore ubukwe maze mubone kuryamana.
Kwirinda kwitwara uko utari : Hari abakobwa begereza gushyingirwa ntibabe bacyitwara neza kuri bagenzi babo ku buryo usanga abakobwa bagenzi be bavuga bati runaka yarirase ntakitwikoza ntiyadutumiye n’ibindi, si byiza rero nk’uko uba ugiye gushyingirwa n’igihe cyabo nabo kiba kizagera nabo bagashyingirwa.
Gukunda gusenga cyane : Ngo umukobwa ugiye gushyingirwa aba agomba gusenga cyane, kugira ngo ubuzima bushya agiye kwinjiramo azayoborwe n’Imana kandi n’agahunda zose zitegurwa zizagende neza.
Imyitwarire y’umukobwa witegura gushyingirwa
Umukobwa witegura gushyingirwa aba agiye kuva mu kiciro kimwe cyo mu busore agana mu kindi kiciro cy’abubatse.Twavuga ko aba avuye mu buzima bwa wenyine agiye gukomezanya ubuzima n’undi muntu bakundanye bakemeranwa kubana akaramata. Madamu Mukuru Winfride aratanga inama ku bakobwa bitegura gushyingirwa kugira ngo bazazubake zikomere.
Labels: umuryango


c: text/html

text:
"Uzabone abaguherekeza nk’uko mwamperekeje"
Umugabo yagiye muri hoteri asangamo mudasobwa, ahita yihutira kwandikira umugore we yari yasize mu rugo ubwo yajyaga mu ruzinduko rw’akazi. Agiye kohereza urwo rwandiko yibeshyaho gato e-mail y’umugore we ayohereza ku mugore wari wapfushije umugabo uwo munsi.
Uwo mugore wari wapfushije umugabo yabaye akiva gushyingura umugabo we, yihutira kujya kuri mudasobwa yibwira ko hari abo mu muryango we baba bamwandikiye bamwihangananisha, ariko akimara gusoma ibaruwa ya mbere ahita yikubita hasi. (...)
Umugabo yagiye muri hoteri asangamo mudasobwa, ahita yihutira kwandikira umugore we yari yasize mu rugo ubwo yajyaga mu ruzinduko rw’akazi. Agiye kohereza urwo rwandiko yibeshyaho gato e-mail y’umugore we ayohereza ku mugore wari wapfushije umugabo uwo munsi.
Uwo mugore wari wapfushije umugabo yabaye akiva gushyingura umugabo we, yihutira kujya kuri mudasobwa yibwira ko hari abo mu muryango we baba bamwandikiye bamwihangananisha, ariko akimara gusoma ibaruwa ya mbere ahita yikubita hasi. Maze umuhungu we aje amukurikiye asanga kuri mudasobwa hariho ibaruwa igira iti “
Ku mugore wanjye nkunda cyane,
Ndabizi biragutangaje kubona iyi baruwa kuko utacyekaga ko nabona uko nkwandikira ariko nasanze ino na ho basigaye bafite za mudasobwa, kandi bemerera abantu kwandikira abakunzi babo. Ubu tuvugana maze akanya gato ngezeyo, banyeretse icyumba nzabamo, gusa irungu riranyishe ngiye kukwitegura na we ejo uzaze. Ndizera ko uzabona abaguherekeza nk’uko nanjye mwamperekeje, bizu ni ah’ejo. Uzagire urugendo rwiza!”
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]

robotstxt: allowed

filter: keep


text:
Ni nde wanyoye ikawa bwa mbere ku isi?
Abakoze ubushakashatsi ku nkomoko y’ikawa, bavuga ko yaba yarakwiye isi yose iturutse mu gihugu cya Etiyopiya.
Urubuga rwa internet www.cafesmambo.com ruvuga ko ikawa yaba yaravumbuwe n’umushumba w’ihene muri Ethiopiya witwaga Khaldi, wari utuye mu Ntara ya Kaffa, ahagana mu mwaka wa 850 nyuma ya Kristu.
Khaldi ngo yagiye kuragira ihene ze, zirya ku bibabi no ku bitumbwe bya kawa, zigeze mu rugo zinanirwa gusinzira, ahubwo zirara zimusakuriza. Ngo yabibwiye umupadiri wari umwegereye, aza kubona ko ikawa ari yo yabiteye.
Urwo rubuga rukomeza ruvuga ko uwo mupadiri yafasheho agashami, ageze mu rugo ashaka kuryaho ariko aratinya yibaza ngo “ese ko ihene zariyeho zikananirwa gusinzira, aho njyewe sinasara?”
Ngo yajuguye iri shami ryariho imbuto, rigwa mu ziko. Nuko ageze mu nzu yumva ibintu bihumura neza, aje kureba asanga ni imbuto z’ikawa.
Yahekenye kuri za mbuto abasha kurara asenga ijoro ryose atagohetse, abisangiza abaturanyi, hanyuma baza gutekereza ko aho guhekenya imbuto bakora ikinyobwa mu ikawa, ni uko ikawa itangira kunyobwa ityo.
Mu gukwirakwira, ikawa ngo yabanje mu bihugu by’abarabu ijyanywe n’abasiramu bagiye gusengera i Maka. Hari mu kinyejana cya 15. Icyo gihe bayitaga « K’hawah », ikaba yari ikunzwe n’abasiramu kuko bo idini ryabo ribabuza kunywa inzoga.
Icyo gihe ikawa yatangiye gufatwa nk’umwihariko w’Abarabu, bari banayikomeyeho, ku buryo batashakaga ko ikwirakwira mu bindi bihugu. Ibi ariko ntibyabujije ko mu mwaka wa 1615 ikawa yajyanywe bwa mbere i Venise mu Butaliyani, ari na ho yavuye ikwira mu bihugu by’iburayi.
Mu gushaka uko ikawa yaboneka ari nyinshi, ibihugu by’iburayi byayihinze aho byari byarakoronije kuko ariho yashoboraga kwera neza bitewe n’ikirere.
Mu Rwanda, ikawa yahinzwe bwa mbere i Mibirizi mu mwaka w’1898. Yahingwaga ku mbaraga kuko Abanyarwanda batumvaga umumaro wayo, dore ko batanayinywaga.
Kugeza uyu munsi Abanyarwanda bayinywa ni bakeya, ariko hari abantu bamwe na hamwe bayihinga kimwuga kubera amafaranga bayikuramo bayejeje.


text:
Rwanda: Karegeya arapfuye, uzabe umugabo witegure inkurikizi y'ubugome,Imana igiye kukubaza byinshi !
Maze kumva inkuru y’inshamugongo yerekeranye n’urupfu rwa nyakwigendera Patric Karegeya,nabonyeko amazi amaze kurenga inkombe.
Birababaje kwambura umuntu ubuzima atali wowe wabumuhaye,kandi amaherezo yacu twese ni urupfu.Umuntu uva amaraso,umuntu uzi ukuntu kubura uwe bibabaza agatinyuka akambura undi ubuzima,ntabwo aba akili umuntu ahubwo ni inyamanswa.
Ni shitani yateye igihugu cyacu aliko Imana yacu irabibona kandi niyo mucamanza mukuru. Abana ba Karegeya mubagize imfubyi,umugore we mumugize umupfakazi,ababyeyi be murabahekuye none mugiye kwicara mu rugwiromubyine intsinzi.
Ntabwo ndi umuhanuzi,aliko amaraso arasama.Mu minsi mike mugiye kubyishyura,ndetse mwe nta numwe uzabababalira. Amahano mwateje igihugu muzajyana nayo,Imana igiye kubabaza byinshi.
Nge wandika iyi nkuru nzi kuba imfubyi uko bimera,nzi gupfakara uko bimera nzi gupfusha imfura uko bimera,wowe wambura abandi ubuzima ugiye kubibona kuko wajyaga ugirango ni imikino.
Ese ko ufite byose wabuze iki kugirango wishime? Karegeya arapfuye aliko ntabwo aliwo muti wibibazo ufite ahubwo urabyongereye.Uzabe umugabo witegure inkurikizi y’ubugome.
Ubaye ruhinyuza Imana kuko Imana Irema ukica.Ubu ugeze hagati y’imisozi ibili aliko urarye uli menge umunsi yakubonye izatenguka muhulire mu kabande.
Banyarwanda,dusenyere umugozi umwe,tuli abavandimwe kandi Imana igiye kudutabara ntimucike intege ahubwo Mwiragize Yesu.
Nongeye kwihanganisha umuryango wa Patric Karegeya.
Mukashema Espérence


text:
Guverineri w’Amajyepfo arashishikariza abaturage guhuza ubutaka
Guverineri w’intara y’Amajyepfo, Munyentwali Alphonse arashishikariza abaturage bo muri iyi ntara kwitabira gahunda yo guhuriza hamwe ubutaka no guhinga ibihingwa bijyanye n’aho batuye kuko More...
Nyanza: Abaturage barasabwa kwirinda amagambo asesereza mu bihe by’icyunamo
Ubwo guverineri w’Intara y’Amajyepfo yagiranaga inama mu karere ka Nyanza na komite mpuzabikorwa y’iyo Ntara ku itariki 30/03/2012 yasabye abaturage kwirinda amagambo asesereza mu bihe by’icyunamo. Guverneri More...


text:
Aho guhindura amazina ateye ipfunwe y’ahantu nka Bannyahe bigeze
Hashize amezi 10 Minisitiri w’Ubutegetsi bw’Igihugu Francis Kaboneka asabye ubuyobozi bw’Umujyi wa Kigali, na ba Guverineri bose, kumugezaho imbibi nshya z’Utugari n’Imidugudu, bifite amazina adahesha agaciro umuco Nyarwanda kugira ngo ahindurwe.
Ni nyuma y’uko bamwe mu baturage bakomeje kuvuga ko baterwa ipfunwe no gutura ahantu hitwa ayo mazina ndetse bagasaba ko aramutse ahinduwe byaba ari ugukomeza kwihesha agaciro.
Muri icyo gihe havugwagwa amazina nka Bannyahe, Mukobo, Kabatwa, Dobandi, Karabaye, Nyirantarengwa, mu gashyushya ngutiya, mu Gahenerezo, mu Kazarusenya n’andi menshi.
Abaturage batandukanye batuye muri utwo duce baganiriye na IGIHE bavuga ko babangamirwa n’ayo mazina bitewe n’uko atiza umurindi ibikorwa bifitanye isano na yo, ngo kuko usanga nk’ahitwa muri Bannyahe ari ahantu hakunda kurangwa umwanda mwinshi, Dobandi ho hakarangwa ubujura.
Munezero Ramazani utuye mu Kazarusenya, mu Murenge wa Kamembe, mu Karere ka Rusizi yagize ati “ Rwose ubuyobozi buzadufashe buduhindurire aya mazina pe! Uzi ko njye hari n’igihe nanirwa kubwira umuntu ko nibera ahitwa mu Kazarusenya kubera uburyo iri zina rikunda kwibazwaho na benshi.”
Kalisa Olivier utuye muri Bannyahe, mu mu Murenge wa Remera we yagize ati “Bayahinduye byadufasha rwose bitewe n’uko izina ryokamye ahantu kuko hari n’igihe umuntu agusuzugura gusa kubera ko yumvise ko utuye ahantu hitwa muri Bannyahe.”
Yakomeje avuga ko hari umwana we wigeze kumubaza impamvu agace batuyemo kiswe izina rya Bannyahe abiburira igisubizo.
Minisiteri y’ubutegetsi bw’igihugu ibivugaho iki?
Umuvugizi wa Minisiteri y’Ubutegetsi bw’Igihugu, Ngendahimana Ladislas , na we yemeza ko Minisiteri y’Ubutegetsi bw’Igihugu ifite gahunda yo guhindura aya mazina ariko ko bisaba ubushishozi bwinshi bitewe n’ingaruka bishora gutera.
Yagize ati “ Ni byo arateganywa kuzahindurwa uretse ko bikurikiza icyo amategeko asaba, ntabwo waryamye uyu munsi hanyuma nubyuka uvuge ngo amazina y’ahantu arahindutse kubera ko hari n’ibyo amategeko asaba cyane cyane ko hari n’ingaruka bigira mu rwego rw’imitegekere y’igihugu no mu buzima bw’igihugu.”
Yakomeje agira ati “ Niba guhindura izina ry’ahantu hamwe bigira ingaruka ku byangombwa by’indangamuntu by’umuntu uhatuye, ku nzego z’ubucamanza zigomba gukoresha izo mbibi n’ayo mazina, ku rwego rw’abagomba gucunga ibyangombwa by’ubutaka cyangwa se abashinzwe kugenzura za pasiporo ziba zaratanzwe zirimo ayo mazina , biba bisaba ko ibyo byose bigomba kubanza gusuzumwa.”
Gusa uyu muyobozi avuga ko nka Minisiteri y’Ubutegetsi bw’Igihugu bashingira ku nyito z’ubutegetsi aho kugendera ku byo abantu batandukanye baba batekereza mu mutwe wabo.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Mu gace ka Albamarle ko muri Leta Zunze Ubumwe z’Amerika, ubwo umwe mu bakristu b’itorero Africa Lighthouse Baptist Temple yafunguraga imwe mu mpano zatanzwe kuri Noheli zigenewe itorero, yasanzemo impano idasanzwe.
Peter Chenge, pasiteri w’iri torero rikiri rito cyane, yatangajwe kandi atungurwa cyane n’iyi mpano y’ ibihumbi 52 by’amadorali y’Amerika, bahawe n’umuntu batazi.
Iri torero risengeramo cyane abimukirara bakomoka muri Afurika, ritangaza ko aya mafaranga ahagije ngo ryishyure umwenda ryari ribereyemo banki ryari ryarafashe kugire ngo ryubake urusengero. Ngo iyo ritabona iyi mpano, byari kuzaritwara imyaka icumi yo kwishyura uwo mwenda.
Aganira na NBC, Pasiteri Chenge nawe umaze imyaka icyenda yimukiye muri Amerika, yavuze ko bimukiye aho urusengero ruri nta cyo bafite uretse kwizera gusa.
Yagize ati "Umwaka ushize, twimukiye aha hantu nta kintu na kimwe dufite uretse gusa ko twari dufite kwizera n’ibihumbi bitanu by’amadorali twatangiriyeho twishyura umwenda."
Uretse kuba iri torero rifasha abimukira bava muri Afrika bo mu gace ka Virijiniya, rinafite intego yo kugeza ivugabutumwa ku isi yose, kuyobora abantu kuri Yesu, no kubiba imbuto nziza zihoraho.


text:
sam.
29
oct.
2011
ISOMO RYA MBERE
Igitabo cy’Umuhanuzi Malakiya (Mal 1,14b; 2,1-2a.8-10)
1,14bNdi Umwami w’igihangange, uwo ni Uhoraho Umugaba w’ingabo ubivuga, n’izina ryanjye rikaba rikwiye gutinywa mu mahanga. 2,1Nuko rero ibi ni mwe bibwirwa, mwebwe baherezabitambo ! 2aNimwanga kunyumva ntimugerageze no guha izina ryanjye icyubahiro, uwo ni Uhoraho Umugaba w’ingabo ubivuga, nzabavuma maze umugisha wanyu nywuhinduremo umuvumo. 8Nyamara kuri mwe si ko bimeze : mwateshutse inzira maze muyobya benshi n’inyigisho zanyu, mwishe isezerano rya Levi ; uwo ni Uhoraho Umugaba w’ingabo ubivuga. 9Nanjye ni cyo gitumye mbagira insuzugurwa n’ibigoryi muri rubanda rwose, kuko mutakurikije inzira zanjye kandi mukabera mu gukemura imanza. 10Twese se Data si umwe ? Ntitwaremwe se n’Imana imwe ? None se kuki tugambanirana, tukica isezerano Imana yagiranye n’abasekuruza bacu ?
ZABURI (Zab 131(130), 1, 2, 3)
Inyik/ Nyagasani, tuza roho yanjye iruhande rwawe mu mahoro.
Uhoraho, umutima wanjye nta cyo wakwiratana,
n’amaso yanjye nta cyo arangamiye ;
nta bwo ndarikiye ubukuru,
cyangwa ibintu by’agatangaza bindenze.
Ahubwo umutima wanjye uratuje kandi uriyoroheje,
nk’umwana w’igitambambuga mu gituza cya nyina !
Israheli, wiringire Uhoraho,
kuva ubu n’iteka ryose !
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyatesaloniki (1 Tes 2, 7b-9.13)
Bavandimwe, 7btwicishije bugufi cyane hagati yanyu, mbese nk’uko umubyeyi ashyashyanira abana be. 8Bityo kubera ubwuzu twari tubafitiye, uretse kubagezaho Inkuru Nziza y’Imana, twari twiteguye no guhara amagara yacu bitewe n’urukundo twabakundaga. 9Muribuka bavandimwe, imvune n’imiruho yacu igihe twabamenyeshaga Inkuru Nziza y’Imana : ntitwaburaga gukora ijoro n’amanywa kugira ngo hatagira n’umwe muri mwe tugora. 13Ngicyo igituma tudahwema gushimira Imana, kuko mwakiriye ijambo ryayo twabigishije nk’uko riri by’ukuri. Koko ntimwaryakiriye nk’ijambo ry’abantu, ahubwo nk’ijambo ry’Imana rigaragariza akamaro karyo muri mwebwe abemera.
IVANJILI
+ Matayo (Mt 23, 1-12)
Muri icyo gihe, 1Yezu abwira rubanda n’abigishwa be ati 2«Abigishamategeko n’Abafarizayi bicaye ku ntebe ya Musa : 3nuko rero nimukore kandi mukurikize icyo bababwira cyose, ariko ntimukigane imigenzereze yabo kuko bavuga kandi ntibakore. 4Bahambira imitwaro iremereye bakayikorera abantu, ariko bo bakanga kuyikozaho n’urutoki ! 5Muri byose bakorera kugira ngo abantu bababone. Ni cyo gituma barushanwa gutwara ku kuboko no ku gahanga udupapuro twanditseho Amategeko, n’incunda z’imyambaro yabo bakazigira ndende. 6Bakunda ibyicaro bya mbere aho batumiwe, n’intebe za mbere mu masengero, 7bagakunda kuramukirizwa ku karubanda no kumva abantu babita ‘Mwigisha’.
8Mwebweho ntimugatume babita ‘Mwigisha’, kuko Umwigisha wanyu ari umwe gusa, mwese mukaba abavandimwe. 9Ku isi ntimukagire uwo mwita Umubyeyi wanyu, kuko mufite Umwe gusa, Imana Data uri mu ijuru. 10Ntimukemere ko babita ‘Abayobozi’, kuko mufite Umuyobozi umwe gusa ari we Kristu. 11Umukuru muri mwe azabe umugaragu wanyu. 12Uzikuza wese azacishwa bugufi, naho uzicisha bugufi azakuzwa. »


text:
ven.
19
oct.
2012
ISOMO RYA MBERE
Ibaruwa Mutagatifu Pawulo Intumwa
yandikiye Abanyefezi (Ef 3, 14-21)
Bavandimwe, 14mpfukamye imbere y’Imana Data, 15Yo icyitwa ububyeyi cyose gikomokaho, ari mu ijuru, ari no ku isi, 16ikaba na Nyir’ikuzo ryose, nkabasabira kugira ngo ibatere imbaraga ibigirishije Roho wayo, inakomeze umutima wa buri wese. 17Kristu nabaturemo mubikesha ukwemera ; mushore imizi mu rukundo, murushingemo n’imiganda, 18maze hamwe n’abatagatifujwe bose mushobore gusobanukirwa n’urukundo ruhebuje rwa Kristu, mumenye ubugari n’uburebure, ubujyejuru n’ubujyakuzimu byarwo. 19Ni bwo muzagera ku bumenyi busumba byose bw’urwo rukundo, maze musenderezwemo mutyo ubukungahare bw’Imana. 20Nyir’ububasha bwose ugirira muri mwe ibyiza bisumba kure cyane ibyo twasaba, ndetse n’ibyo twakwibwira, 21naherwe ikuzo muri Kiliziya no muri Kristu Yezu, uko amasekuruza n’ibihe bigenda bisimburana iteka ! Amen.
ZABURI (Zab 33 (32), 1-2, 4-5, 11-12, 18-19)
Inyik/ Nyagasani, isi yuzuye ineza yawe !
Ntungane, nimukomere amashyi Uhoraho !
Abantu b’umutima uboneye bakwiye kumusingiza.
Nimusingize Uhoraho mucuranga icyembe,
munamucurangire inanga y’imirya cumi.
Kuko ijambo ry’Uhoraho ari intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yuzuye ineza y’Uhoraho.
Umugambi w’Uhoraho ugumaho iteka ryose,
n’ibitekerezo by’umutima we bigahoraho,
uko ibihe bigenda biha ibindi.
Hahirwa ihanga Uhoraho abereye Imana,
Hahirwa umuryango yitoreye ngo ube imbata ye !
Uhoraho aragira abamwubaha,
Akita ku biringira impuhwe ze,
Kugira ngo abakize urupfu,
Anababesheho mu gihe cy’inzara.
IBANGONDIRIMBO RIBANZIRIZA IVANJILI (Heb 4, 12)
Alleluya Alleluya.
Ijambo ry’Imana ni irinyabuzima, rityaye kurusha inkota,
ricengera ibitekerezo by’umutima wacu.
Alleluya.
IVANJILI
+ Luka (Lk 12, 49-53)
Muri icyo gihe, Yezu abwira abigishwa be ati 49“Nazanywe no gukongeza umuriro ku isi, mbega ukuntu nifuza ko wagurumana ! 50Hari Batisimu ngomba guhabwa, mbega ukuntu umutima wanjye uhagaze kugeza igihe nzayihererwa ! 51Aho ntimwibwira ko nazanywe no gutera amahoro ku isi ? Oya, ndabibabwiye, ahubwo naje kubateranya. 52Koko kuva ubu, urugo rw’abantu batanu ruzicamo ibice, batatu barwanye babiri, babiri na bo barwanye batatu. 53Bazashyamirana, umugabo n’umuhungu we, umuhungu na se, umugore n’umukobwa we, umukobwa na nyina, nyirabukwe n’umukazana we, umukazana na nyirabukwe.”


text:
Abahinzi baravuga ko bagikoresha indobo zuhira, batangaga amafaranga ibihumbi 30Frw kuri hegitare yagendaga ku bakozi babaga bavomerera, none ubu bakaba basigaye batanga ibihumbi bine ku munsi kuri hegitare, nk’uko bivugwa na Niyimpa Jean Claude.
Agira ati “Twakoreshaga abakozi 30 bakoresha ‘arosoir’. Ubu dukoresha bane, ibintu byanatumye umusaruro uva hagati ya toni 15 na 18 kuri hegitare zijya hagati ya toni 25 na 30. Aho dukuramo hagati ya miliyoni enye n’esheshatu z’amafaranga y’u Rwanda kandi mbere twarakuragamo miliyoni imwe.”
Myasiro Anastase avuga ko gukoresha izo mashini byatumye batera imbere kurushaho bitandukanye na mbere y’umwaka wa 2013 kandi ko kugeza ubu, koperative eshatu bafite zikoresha imashini 20 ziguriye.
Agira ati “Zirimo 12 zuhira binyuze mu kirere mu buryo buzwi nka ‘Rain Gun’ ndetse n’izindi 8 zuhira hakoreshejwe imipira, ariko turasaba kunganirwa ngo tujye twuhira no mu mirima itari mu gishanga.”
Guverineri w’Intara y’Iburasirazuba, Uwamariya Odette, asaba aba bahinzi kwishyira hamwe bakagura izo mashini, ubundi Leta ikabaha nkunganire.
Yagize ati “Ntituzabatererana mu gihe bagaragaje ubushake. Imashini zifashishwa zigurwa hariho nkunganire ya 50% bitandukanye na mbere.”
Kugeza ubu, ubutaka bwuhirwa mu Karere ka Bugesera buragera kuri hegitare 1500 mu bishanga, ku misozi zikaba zigera kuri hegitare 500, ariko uyu mwaka ziziyongeraho hegitare 420 ku misozi, nk’uko ubuyobozi bw’ako karere bubivuga.


text:
Mucyo j de Dieu tumwifurije kugira iruhuko ridashira
mucyo warumugabo maxima igendere imana ikwakire
Mucyo yari imfura pe. Yanyakiriye neza atanzi kandi nagiyeyo nyuma y’amasaha y’akazi na secretary we yigendeye, amvugisha neza, mubwira ikibazo cyanjye maze ansobanurira ko bidashoboka ambwira n’impamvu kandi ndabyumva. Ni ukuri ndababaye pe nubwo ntagiye kumushyingura. Ariko nta muntu we wagira ikibazo namumenye kandi nshoboye kugikemura.
Njye sinzamwibagirwa kuko yangiruye neza cya kandi yabikoze atanzi
Imana izamumenyere Umuryango.
Nubundi hatabaruka intwari gusa Imana imwakire mubayo gusa jyewe sinzamwibagirwa ukuntu yitangaga
Mucyo komeza wibere mucyo no mu ijuru kuko mu isi ntacyo tugushinja utadukoreye pe twe nkabacitse ku icumu tuzagusabira kwa jambo
Mucyo komeza wibere mucyo no mu ijuru kuko mu isi ntacyo tugushinja utadukoreye pe twe nkabacitse ku icumu tuzagusabira kwa jambo
Ohh Mucyo Imana ikwakire mu bayo uruhukire mw ijuru kwa jabiro wasinziriye! Ntiwapfuye. Tuzahura muri cya gitondo kiza cy umuzuko. Wambabaje cyane. Uhoraho abane nabo usize abihanganishe. Aheza ni mw Ijuru. See you
Ohh Mucyo Imana ikwakire mu bayo uruhukire mw ijuru kwa jabiro wasinziriye! Ntiwapfuye. Tuzahura muri cya gitondo kiza cy umuzuko. Wambabaje cyane. Uhoraho abane nabo usize abihanganishe. Aheza ni mw Ijuru. See you
Imana ikwakire mu bayo wari imfura gusa so sad...
MUCYO. IGENDERE NTITWAKWANGAGA. IMANA IGIHE IRUHUKO RIDASHIRA. GUSA UGIYE WARI INTWARI.
igendere gusa akazi wakoze nukuntu wari inyangamugayo nyagasani agushyire iburyo bwe ntakindi narenzaho ndababaye
Imana imwakire yari umuntu udasanzwe nanjye yampaye Service nziza ntazibagirwa nyuma y’amasaha y’akazi akiri Ministre w’ubutabera yari atashye nimugoroba ageze hanze asanga duhari ahita adusekera asubira mu biro ajya kudusinyira atwifuriza kugera imuhira amahoro. Sinzakwibagirwa Mucyo umutima mwiza wawe Nyagasani awuguhembere agushyira iruhande rwe. Umuryango wawe nawo ukomere nta mukiranutsi upfa arasinzira.
Imana yo mu ijuru imwakire mubayo gusa mu isi si iwacu kandi Yesu akomeze abo mu muryangowe
duhombye intwari imana imwakire mubayo
nukuri iyinkuru yambabaje bikabije gusa imana itwara abo ikunda uyumugabo numwana mwiza pe nigeze ngira ikibazo kuri CNLG ariko abo naganagaho bose barandebaga gusa ntibagire icyo bapfasha ariko aho ngereje ikibazo kurimucyo ntanumunsi byafashe nukuri imana ikwakire mubayo abo wagiriye neza twese tuzasigara tugusengera
imana imwakire mubayo kndi umuryangowe wihanganire ibihe bikomeye barimo
Imana yamukunze cyane kuturusha,naruhukire mumahoro.imirimo myiza yakoze iramuherekeje.umuryango we wihangane Imana ibahe imbaraga zo kwakira ibyabaye
Imana imwakire mu bayo.Ntituzakwibagirwa uburyo wari sociable.
Olala duhobye intwari imana imwakire


text:
Nk’uko tubiziranyeho turi mu rugendo rugana mu ijuru. Umuririmbyi yavuze ko kurubamo atari ko kugerayo, atugira inama yo kwambara umwambaro w’intambara ngo dutabare aho kwirata nk’abawukuyemo dutabarutse.
Mu gutangira reka duse n’abagaruka twibukiranya kuri ibi bitabo 5 Mose:
1⃣Itangiriro
2⃣Kuva
3⃣Abalewi
4⃣Kubara
5⃣Gutegeka kwa kabiri
Duhereye ku gitabo cy’Itangiriro kivuga Imana n’umuntu, reka tukifashishe twibukiranye ko mu rugendo rwawe ukwiye gushishikarira kumenya Imana bikagutera kwimenya.
Dukwiye guhirimbanira kumenya ibyo Imana ikunda ngo tubikore n’ibyo Imana yanga tukabigendera kure. Iyo ukoreye Imana utayizi urabivanga.
Dore impamvu tugomba gushishikarira kumenya Imana Daniel yavuze umumaro wabyo muri aya magambo: ‘’Abazi Imana yabo bazakomera nibamara gukomera bakore iby’ubutwari’’ (Daniyeli 11:32).
Dawidi yakoreye Imana azi imbabazi zayo bimutera kutaramba mu byaha. Yamenye ko ikunda umutima umenetse akabyitwararika. Nshuti ukwiye gukorera Imana uzi kandi nawe ukimenya.
Tujye ku gitabo cyo Kuva: Iki gitabo kitubwira uko Abisirayeli bavuye muri Egiputa. Iyo umuntu amenye Imana by’ukuri bimutera kuva mu byaha. Biradusaba kwitandukanya n’imirimo ipfuye ikorwa n’ab’isi. Abisirayeli bakoze ikosa ryo kuva muri Egiputa ariko yo ntiyabavamo.
Twirinde kuko impamvu abantu benshi badahugurika ku myitwarire imwe n’imwe iranga abapagani ni uko bavuye mu byaha ariko byo ntibibavemo.
Reba impamvu igutera kuvuga uko uvuga, kurya uko urya, kwambara uko wambara, kugenda uko ugenda, n’ibindi niba ari icyubahiro cy’Imana wamenye cyangwa niba ari ibisigisigi by’ibyaha bikiri muri wowe ubyihane.
Paul yaragize ati: Nyamara urufatiro rukomeye rw’Imana ruracyahagaze, rwanditsweho iki kimenyetso ngo "Uwiteka azi abe", kandi ngo "Umuntu wese uvuga izina ry’Uwiteka ave mu bidatunganye. 2Timoteyo 2:19
Tugeze ku gitabo cya gatatu cy’Abalewi
Abalewi ni ubwoko Imana yahisemo ngo bujye bukora umurimo mu rusengero rwayo. Ubusanzwe nyuma yo kuva mu byaha usabwa gukorera Imana.
Uriya mukozi tuvuze haruguru ntazateza ibibazo by’amoko n’icyenewabo mu nzu y’Imana kuko azi ko Imana ibyanga urunuka. Ukwiriye gukorera Imana uzi kandi yaguhinduye ikaguha kugaragaza imico yayo. Itorero ntirizatukwa kubwe kuko azi ko kubaha Imana no kuyubahisha ari zo nshingano ze nkuru.
Ibi kandi bireba ukijijwe wese nk’uko handitswe ngo:
Nuko baririmba indirimbo nshya bati"Ni wowe ukwiriye kwenda igitabo no kumena ibimenyetso bigifatanije, kuko watambwe ugacungurira Imana abo mu miryango yose no mu ndimi zose, no mu moko yose no mu mahanga yose ubacunguje amaraso yawe, ukabahindurira Imana yacu kuba Abami n’abatambyi, kandi bazima mu isi."
Iyo wamenye Imana ikagukura mu byaha biguhesha ishyaka ryo kuyikorera neza.
Aha noneho tugeze ku gitabo cya kane Mose yanditse ari cyo cyitwa Kubara: Iki gitabo cyita ku mibare y’Abirayeli bakiri mu rugendo.
Handitswe ngo:
"Mbona abapfuye, abakomeye n’aboroheje imbere y’iyo ntebe, nuko ibitabo birabumburwa. Kandi n’ikindi gitabo kirabumburwa, ari cyo gitabo cy’ubugingo. Abapfuye bacirwa imanza z’ibyanditswe muri ibyo bitabo zikwiriye ibyo bakoze." Muri Zaburi 90.12, Mose yagize ati:
"Utwigishe kubara iminsi yacu, Uburyo butuma dutunga imitima y’ubwenge."
Natwe tujye dusaba Imana itwigishe kubara iminsi yacu bitume dutunga imitima y’ubwenge. Tujya tubasha kumenya iminsi tumaze, ariko kumenya iyo dusigaje byo bihishwe ubwenge bwacu. Dukwiriye guhora dukora nk’abazataha ejo (tujya mu ijuru). Kumenya Imana ukayikorera uko ishaka biguhesha kubaranwa n’ubwoko bwayo. Dukwiye guharanira ko amazina yacu aguma mu gitabo cy’ubugingo.
Tugeze ku musozo w’isomo twigiraga ku bitabo bitanu Mose yanditse, reka dusoreze Gutegeka kwa kabiri:
Iki gitabo cyari kigenewe kwibutsa Abisirayeli urugendo n’amategeko yo gutuma baramira mu gihugu bari barahaweho gakondo [Kanaani]. Dukwiriye kutibagirwa na rimwe imirimo ndetse n’amabwiriza by’Imana kuko niho dukura ubuzima bunesha.
Guteg32:46 Arababwira ati"Mushyire imitima yanyu ku magambo yose mbahamirije uyu munsi, muzayategekere abana banyu kugira ngo bitondere amagambo yose y’ayo mategeko, bayumvire. Guteg32:47 ‘’kuko kuyitondera atari icyoroheje kuri mwe, ahubwo ari cyo bugingo bwanyu, kandi ari cyo kizabahesha kuramira mu gihugu mwambuka Yorodani mujyanwamo no guhindura."
Ugomba kujya ufata igihe ukibuka umugambi Imana yari ifite:
1⃣ Ikwihishurira (Itangiriro)
2⃣ Igukura mu byaha. (Kuva)
3⃣ Ikugabira umurimo. (Abalewi), Ko byari ukugira ngo
4⃣Ubaranwe n’ubwoko bwayo, ube ishyanga ryera, abatambyi b’ubwami), ibi bizagutera kubyitwararika ntiwifate nk’abandi ahubwo wamamaze ishimwe ry’iyaguhamagaye. Imana iguhe umugisha kandi igushoboze muri byose, Amen.


text:
Sena ihangayikishijwe n’abakira impfubyi ku bw’inyungu zabo
Abasenateri bagize Komisiyo y’imibereho myiza y’abaturage n’uburenganzira bwa muntu mu Nteko ishinga amategeko, basabye Minisitiri w’Uburinganire n’Iterambere ry’Umuryango ko igikorwa cyo kwakira abana b’imfubyi mu miryango kigomba kwitonderwa kugira ngo imiryango itabakira igamije inyungu zayo.
Abasenateri bagaragaje izo mpungenge ubwo Minisitiri w’Uburinganire n’Iterambere ry’Umuryango, Oda Gasinzigwa yitabaga Komisiyo ya sena, mu kungurana ibitekerezo ku bibazo byagaragaye muri raporo y’ibikorwa bya Komisiyo y’uburengazira bwa muntu y’umwaka wa 2014-2015.
- Minisitiri w’Uburinganire n’Iterambere ry’Umuryango, Gasinzigwa Oda yasobanuriye sena ko gusubiza abana mu muryango si byo bituma abana basubira mu mihanda (Foto James R)
Abagize komisiyo ya sena basanga kwakira abana mu miryango n’ubwo ngo ari gahunda nziza Leta yahisemo, byagombye kujyana no gushishikariza ababyeyi gahunda yo kubyara abo bashoboye kurera.
Senateri Dr Ntawukuriryayo ati “Bamwe mu babyeyi baramutse bemera kwakira abana kubera izindi nyungu baba babakeneyeho nk’imfashanyo n’ibindi; intego Leta yihaye yo gusubiza abana mu miryango yazatinda kugerwaho.”
Asubiza ibibazo by’Abasenateri, Minisitiri Gasinzigwa yemeye ko kwakira abana mu miryango bigiye kwitonderwa yibutsa zimwe mu ngamba zatekerejwe mu gukumira ibibazo byavuka, aho umwana abanza gutegurwa mbere yo kujyanwa mu muryango, ku buryo n’uwo muryango utegurwa.
Yakomeje agira ati “Abashinzwe komisiyo y’abana bashyiraho abajyanama bashinzwe gufata umwanya bakaganiriza umwana n’umuryango ugiye kumwakira, nyuma iyo basanze hari ibibazo biba ngombwa ko umwana ashakirwa undi muryango umurera, harategurwa ubushakashatsi bwimbitse ku buryo gahunda yo kwakira abana mu miryango irimo gushyirwa mu bikorwa kugira ngo ijye ikorwa mu buryo butanga umusaruro”.
SRC: IMVAHO NSHYA


text:
Ndavuga nti “ muyoborwe n’Umwuka Wera”
Ndavuga nti “ Muyoborwe n’Umwuka” kuko aribwo mutazakora ibyo kamere irarikira,kuko kamere irarikira ibyo Umwuka yanga , kandi Umwuka yifuza ibyo kamere yanga, kuko ibyo bihabanye, nicyo gituma ibyo mushaka gukora atari byo mukora” Abagalatiya 5 :16-18
Hari ibintu biranga umuntu ukijijwe cyangwa se imbuto z’umuntu uyoborwa n’Umwuka Wera:
“Ariko rero imbuto z’Umwuka ni urukundo n’ibyishimo n’amahoro, no kwihangana no kugira neza, n’ingeso nziza no gukiranuka, no kugwa neza no kwirinda” Abagalatiya 5:22
Mwuka Wera We, Ngwino tujyane, Mfashe urugendo, ngiye mu ijuru
Mperekeza mu nzira nyuramo…,Umwami antumye, Mu murima we,
Ngwino tujyane, tuzakorane, nzajya ndirimba, mvuga ubutumwa, Nawe uzajya ukomeza ibyo nkora byose…..
Yesu ashimwe. Iyi ni imwe mu ndirimbo za Chorale Hoziana nkunda. Umuririmbyi amaze gusobanukirwa ibyiza byo kuyoborwa n’Umwuka Wera, arimo kumwinginga ngo aze bajyane mu rugendo yari atangiye rwo kujya mu ijuru, ndetse no mu murimo Imana yari imuhamagariye gukora.
Iyo umuntu amaze gukizwa, anahabwa Umwuka Wera wo kubana nawe kugirango azamufashe. Uwo Mwuka Wera agira gahunda, Ntafata ku ngufu, ntahabwa umuntu ukiri uw’isi cyangwa se utarakizwa, ntibishoboka.
“Ntibishoboka ko abisi bamuhabwa kuko batamurora kandi batamuzi, ariko mwebweho muramuzi kuko abana namwe, kandi azaba muri mwe” Yohana 14: 17
Hari ahantu nasomye handitse ngo : “LORSQU’IL YA LA VOLONTE SINCERE D’OBEIR ET UN COEUR BIEN DISPOSE, LE SAINT ESPRIT SE CHARGE DE TE GUIDER” mu yandi magambo biravuga ngo : iyo ufite ubushake nyakuri bwo kumvira, n’umutima witeguye , Umwuka Wera yiyemeza kukuyobora. Amen
Impamvu mbona ko ari byiza kuyoborwa n’Umwuka Wera nawe ushatse wabyibwira. Shushanya nawe mu mutwe umuntu umeze gutya: Wuzuye ibyishimo n’amahoro, no kwihangana , kugira neza, ingeso nziza, gukiranuka, kugwa neza no kwirinda”
Iyo nemereye Umwuka Wera, amfata ukuboko kugirango antware azangeze mu ijuru , ikigeretse kuri ibyo afite izi nshingano zikurikira:
1. Umufasha wo kubana nanjye ibihe byose “ Yohana 14:16
2. Kunyigisha byose, kunyibutsa ibyo Yesu yasize avuze” Yohana 14: 26
3. Kunyobora mu kuri kose kuko atazavuga kubwe, ahubwo ibyo azumva nibyo azavuga Yohana 16:13
4. Kumbwira ibyenda kumbaho Yohana 16:13
Uhereye none ubishatse wakwemerera Umwuka Wera akakuyobora. Nasanze mu gihe cy’urujijo hamwe umuntu yayobewe icyo gukora, iyo wemereye Umwuka Wera kujyana nawe, akuyobora icyo gukora kuko biri mubyo agomba kugukorera. Mu gihe imbere yanjye hari danger cyangwa icyibazo, arambwira ati itonde, imbere si heza, genda gahoro cyangwa ba uhagaze kugeza igihe ndibukubwire ngo haguruka, namwemerera bikambera byiza, ariko niyo ushatse kwigenga arakubwira rimwe kabiri gatatu, wakwanga akakureka ariko ntimujyana mu byaha ntiyakwemerera. Hari aho Bibiliya ivugango Umwuka w’Imana ntazahora aruhanya n’abantu!!!
Igihe kimwe hari ahantu nabaga hari umukobwa twasenganaga, nuko uko tugiye gusenga, Umwuka Wera akabwira uwo mukobwa ati” itonde imbere yawe haranyerera, ejo twagaruka, Umwuka Wera agasubiramo rya jambo, agakoresha ye n’umushyitsi wahageze ari ubwa mbere ati” ye mukobwa, Umwuka Wera arambwiye ngo witonde imbere yawe hari ikibazo”, haciye iminsi mike wa mukobwa atwara inda, turababara cyane turamubaza tuti koko nukuntu Imana yakuburiye kenshi…. Mwuka Wera we yari yamaze kumuburira ariko ntatwaza igitugu.
Umwuka Wera ni umufasha mwiza. Iyo mubanye neza uba utuje, ufite amahoro kandi uba wera imbuto z’Umwuka, zikwiriye abihannye, umuhabwa umaze gukizwa neza. IBIHE BYIZA
Alice Rugerindinda


text:
Akazi mu karere ka Nyamasheke : Imyanya 7 irapiganirwa (Ntarengwa: 17 Mutarama 2017)
Akarere ka Nyamasheke karifuza gutanga akazi ku Banyarwanda bifuza imyanya ikurikira:
- Umunyamabanga Nshingwabikorwa w’Akarere (District Executive Secretary): Kuba afite impamyabumenyi y’icyiciro cya Kabiri cya Kaminuza mu mashami akurikira: A0 in Sciences, Arts and Social Sciences, wuith 5 years working experience; Law, Social Sciences, Business Administration, Master’s Degree in Sciences, Arts and Social Sciences with 3 years working Experience.
- Umunyamabanga Nshingwabikorwa w’Umurenge (Executive Secretary of Sector) (5): Kuba afite impamyabumenyi A0 muri rimwe mu mashami akurikira: Social Sciences, n’uburambe mu kazi bw’imyaka itatu, cyangwa afite impamyabushobozi ihanitse (Master’s degree) muri rimwe mu mashami yavuzwe haruguru n’uburambe mu kazi bw’umwaka umwe.
- Umukozi ushinzwe ibarurishamibare mu Karere (Statistician Officer) (1): Kuba afite impamyabumenyi ya A0 muri rimwe mu mashami akurikira: Statistics, Applied Mathematics, Econometrics, Economics.
- Umunyamabanga Nshingwabikorwa w’Akagari (Executive Secretary of Cell): Kuba afite impamyabumenyi ya A2 muri rimwe mu mashami akurikira: Social Sciences, Arts, Sciences, n’uburambe mu kazi bw’imyaka itatu.
Abifuza gupiganira iyi myanya basabwe kwihutira kuzuza ifishi isabirwaho akazi (application form) iboneka ku rubuga rwa Komisioyo Ishinzwe Abakozi ba Leta www.psc.gov.rw cyangwa mu biro by’umukozi ushinzwe imicungire y’bakozi mu Karere.
Dosiye zisaba akazi kuri iyi myanya zigizwe n’ifishi isabirwaho akazi yujuje neza iherekejwe na fotokopi y’impamyabushobozo isabwa na fotokopi y’indangamuntu, bigomba kuba byagejejwe mu bunyamabanga rusange bw’Akarere ka Nyamasheke, bitareneze kuwa kabiri tariki ya 17/01/2017 saa kumi n’imwe z’umugoroba.
Icyitonderwa: Abafite impamyabumenyi zo mu maganga basabwe gushyiraho fotokopi ya equivalence y’impamyabumenyi zabo itangwa na High Education Council.
Abakandida bazemezwa nyuma y’ijonjora bazerekana impamyabumenyi z’umwimerere mbere y’uko bakora ikizamini cyanditse.
KANDA HANO USOME IRI TANGAZO RYA ORIGINAL UNAMENYE UKO WADEPOZA


text:
Igisubizo: Za resitora zihutisha serivisi ziradukurura, zitworohereza kwaka ifunguro mu buryo butunogeye turyifuzamo. Bamwe mu bateka icyayi, baduhitishamo ubwoko burenga ijana butandukanye bw’uburyohe n’amoko atandukanye y’ikawa. Ndetse n’iyo tugiye kugura amazu cyangwa amamodoka, dushobora kureba mo imwe ifite imideli n’imikorere yose twifuza. Ubu ntitukiri muri ya si ya shokora, vaniye, n’inkeri. Guhitamo ni ubwami! Ushobora kubona ikintu cyose wifuza, ukurikije ibyo ukunda n’ibyo ukeneye.
None uravuga iki ku byerekeye idini, wumva ko rikunyuze? Uravuga iki ku byerekeye idini ritagira icyo rinengwa, ritagira ibyo ribaza, kandi ryuzuyemo ibisabwa gukorwa n’ibitemewe gukorwa bibuza abantu kwisanzura? Ni aho nk’uko maze kubigaragaza. Ariko idini ni ikintu cyo guhitamo nk’uko bimeze, ku byerekeye uburyohe twifuzwa kuri ‘’ice-cream’’ urukoko bakonjesheje?
Hari amajwi menshi ahatanira kumvikana, none kuki Yesu ashyirwa hejuru, ibyo biravugwa na Muhammad cyangwa Confucius, Buddha, cyangwa Charles Taze Russell, cyangwa Joseph Smith? Usibye n’ibyo byose, inzira zose ntizijya mu ijuru? Muri rusange amadini yose ntameze kimwe? Ukuri ni uko amadini yose atajyana abayoboke bayo mu Ijuru, nkuko imihanda yose itajyana abagenzi muri Indiana.
Yesu ni we wenyine uvugana ubutware bw’Imana, kuko ari we wenyine wanesheje urupfu. Muhammad, Confucius, n’abandi, baracyaborera mu bituro byabo kugeza n’uyu munsi. Ariko Yesu, ku bw’ububasha Bwe, yasohotse mu gituro, iminsi itatu nyuma yo gupfa urw’agashinyaguro ku musaraba w’Abaroma. Umuntu wese ufite ububasha ku rupfu, tugomba kumwitaho. Umuntu wese ufite ububasha ku rupfu, tugomba kumutega amatwi.
Ibimenyetso bihamya kuzuka kwa Yesu ni simusiga. Mbere na mbere, hari abatangabuhamya barenga magana atanu, babonesheje amaso yabo kuzuka kwa Kristo! Abo ni abatangabuhamya benshi cyane Amajwi magana atanu ntashobora gucecekwa. Hari kandi ikibazo cy’igituro kirimo ubusa. Abanzi ba Yesu bagombye kuba barafunze abantu bose bavugaga kuzuka kwe, berekana umurambo We, umubiri waboze, ariko uwo murambo ntibari bawufite ngo bawerekane. Igituro cyarimo ubusa! Abigishwa be, baba baribye umurambo we se? Biragoye kwirengagiza igikorwa nka kiriya cyari gitunguranye, igituro cya Yesu cyari kirinzwe ku buryo bukomeye cyane n’abasirikare bafite intwaro. Dukurikije uko abigishwa be ba bugufi bari barahunze, kubera ubwoba bari bafite akimara gufatwa no kubambwa, ntabwo byumvikana ko ako gatsiko k’abarobyi b’abanyabwoba, baba barashoboye kujya guhangana n’abasirikare b’umwuga batojwe. Nta n’ubwo baba barashoboye kwemera gutanga ubuzima bwabo ho ibitambo no guhorwa Yesu—nk’uko abenshi babikoze—mu buryo bwa forode. Gihamya yoroheje ni uko ntawe ushobora guhakana kuzuka kwa Yesu!
Ikindi ni uko umuntu wese ufite ubushobozi bwo kunesha urupfu, ari ngombwa ko dutega amatwi icyo avuga. Yesu yerekanye ububasha bwe ku rupfu; niyo mpamvu, dukeneye kumva ibyo Avuga. Yesu yemeza ko ari We nzira yonyine ibonerwamo agakiza (Yohana 14:6). Ntabwo ari uburyo; Nta n’ubwo ari bumwe mu buryo bwinshi, ahubwo Yesu ni We nzira.
Na none uyu Yesu aravuga ati: "Mwese abarushye n’abaremerewe nimuze munsange ndabaruhura" (Matayo 11:28). Iyi si iraruhije n’ubuzima buragoye. Abenshi muri twe turavirirana amaraso, twarakomerekejwe, ndetse dufite n’inkovu z’intambara. Murabyemera se? Murashaka iki rero? Gusubizwamo intege cyangwa murishakira idini ryonyine? Murashaka Umucunguzi muzima cyangwa umwe mu "bahanuzi" benshi bapfuye? Murashaka Ubusabane bufite intego cyangwa imihango y’idini idafite akamaro? Yesu si amaburakindi—ahubwo Ni we ugomba kuza ku isonga!
Yesu ni "idini" ry’ukuri, niba wifuza kubabarirwa ibyaha byawe (Ibyakozwe n’Intumwa 10:43). Yesu ni "idini" ry’ukuri, niba ushaka ubusabane n’Imana bufite intego (Yohana 10:10). Yesu ni "idini" ry’ukuri, niba ushaka ubuturo buhoraho mu Ijuru (Yohana 3:16). Izere gusa Yesu Kristo nk’Umucunguzi wawe; ntabwo uzabyicuza na rimwe! Izere gusa urebe ko utababarirwa ibyaha byawe; ntabwo uzakorwa n’isoni na rimwe.
Niba ukeneye "ubusabane nyakuri" n’Imana, dore isengesho ry’icyitegererezo. Ibuka ko kuvuga iri sengesho cyangwa irindi iryo ari ryo ryose, atari ryo rizaguhesha agakiza. Kwizera Yesu Kristo, ni byo byonyine bishobora kuguhesha imbabazi z’ibyaha byawe. Iri sengesho ni uburyo bworoshye bwo kugaragariza Imana ko uyizera kandi ko uyishimira kuba yarakugiriye imbabazi. "Mana, nzi neza ko nagucumuyeho none nkwiriye kwirengera igihano. Ariko Yesu Kristo yemeye guhabwa igihano nari nkwiriye, kugira ngo nimwizera nshobore kubabarirwa. Ndakwizeye umpe agakiza. Urakoze k’ubw’Ubuntu n’imbabazi zawe bitangaje - impano y’ubugingo buhoraho iteka ryose! Amina!’’
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Idini ryanjye nyakuri ni irihe?
Igisubizo: Za resitora zihutisha serivisi ziradukurura, zitworohereza kwaka ifunguro mu buryo butunogeye turyifuzamo. Bamwe mu bateka icyayi, baduhitishamo ubwoko burenga ijana butandukanye bw’uburyohe n’amoko atandukanye y’ikawa. Ndetse n’iyo tugiye kugura amazu cyangwa amamodoka, dushobora kureba mo imwe ifite imideli n’imikorere yose twifuza. Ubu ntitukiri muri ya si ya shokora, vaniye, n’inkeri. Guhitamo ni ubwami! Ushobora kubona ikintu cyose wifuza, ukurikije ibyo ukunda n’ibyo ukeneye.


text:
Guceceka kw’Imana ntibivuze ko iba idahari
Yakobo 5 :7 Nuko bene Data mwihangane mugezeaho Umwami Yesu azazira, Dore umuhinzi ategereza imyaka y’ubutaka y’igiciro, ayirindira yihanganye kugeza aho azabonera imvura y’umuhindo n’iyitumba
Yesu nawe yanyuze muri icyo gihe cyo « Guceceka kw’Imana » igihe yari ku musaraba. Hagera igihe yumva ko ari wenyine kandi yaretwe (yatawe) , aterura ijwi ati : « Data Data kuki wandetse » amara iminsi 3 n’amajoro 3munva, Icyo gihe cyo guceceka cyararangiye nyuma y’iminsi 3 , Imana Iramuzura. Ariko Yesu yarazi ko guceceka kw’Imana bitavuzeko Idahari. Haleluyah !
Igihe cyo guceceka ni igihe aho uba ubona ibintu byose bibi biri kuguhuriraho mu buzima bwawe, aho uhamagara Imana ntusubizwe, bisa nkaho isinziriye. Muri icyo gihe cyo guceceka, abaguca intege baba benshi, ariko ukabura aho werekeza amaso. Ntiwihebe ,ongera ibihe byo gusenga , ugire kwizera, ndetse ukiranuke, ugume mu mwami.
Zaburi 37 :7 Turiza Uwiteka umutegereze wihanganye, Ntuhagarikwe umutima n’ubona ibyiza mu rugendo rwe, N’umuntu usohoza inama mbi. Icyo gihe cyo guceceka kw’Imana na none ni igihe Imana Igupimiramo kugirango Imenye uko witwara mu bibazo uhura nabyo. Aburahamu yanyuze mu gihe cyo GUCECEKA kw’IMANA, igihe yaratehereje umwana ndetse akomeza gukiranuka
Yakobo 1 :2-4 Bene Data mwemereko ari iby’ibyishimo rwose nimugubwa gitumo n’ibibagerageza bitari bimwe, mumenye y’uko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako, mubone gutungana rwose mushyitse mutabuzeho na gato.
Imana ntiyahindutse, uko yari ejo n’uyu munsi ni ko iri, ndetse niko Izahora. Imanayagaragayekuri Yesu k’umunsi wa 3, Izigaragaza no muntambara uri kunyuramo. Komera Izakora
Amaganya ya Yeremiya 3 :26 Nibyiza ko umuntu yiringira ,ategereje agakiza k’Uwiteka atuje.Gira ibyiringiro ko uzabona insinzi muri ibyo bigeragezo, kandi ko uzabisohokamo neza. Imana yaracecetse ariko Irahari iri kumwe nawe. Izagutabara n’imbaraga zayo, emera unyure mu igeragezwa uzabona imbaraga zayo
RUDASUMBWA MUGISHA Ezekiel


text:
Ba Miss batorerwa ubwiza butandukanye n’ubwo Bibiliya isaba
Muri iyi minsi hari kuba amarushanwa yo gutora ba nyampinga cyangwa Miss mu gihugu hose, twashatse kumenya niba hari icyo Bibiliya itangaza kuri ayo marushanwa dore ko abakristu bamwe babifata nkaho ari bibi abandi bakabifata nkaho ntacyo bitwaye bagendeye cyane cyane ku nkuru ya Esteri wo muri Bibiliya. Ibi ni byo twabajije Pastori Christine Gatabazi umwigisha wa Bibiliya, n’ibyo yadusubije.
1. Nk’umukristu wavuga iki ku gutora Miss muri rusange ? :
Mu rwego rusange ndirinda guca urubanza ntaramenya inkomoko y’iki gikorwa n’aho byaturutse mu mateka. Nagerageje gushakisa ariko sindabona inkomoko mu byukuri. Icyakora mu rwego rwa gikristu Urwandiko Paulo yandikiye Abaroma rudufasha kubona umurongo ngenderwaho w’imyifatire ya gikristo ; « Nuko bene Data, ndabinginga ku bw’imbabazi z’Imana ngo mutange imibiri yanyu, ibe ibitambo bizima byera bishimwa n’Imana, ariko kuyikorera kwanyu gukwiriye.
Kandi ntimukishushanye n’abiki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka, ari byo byiza bishimwa kandi bitunganye rwose. » Bibiliya rero ishyiraho umurongo w’uburyo abakristu bagomba kwifata ugereranyije n’imyifatire ikurikije imikorere y’isi. “Ntimukishushanye n’abiki gihe.” (12 :1-2) Icyakora nemera ko ikintu cyose kigomba gusuzumwa uhereye ku byo umuntu agamije mu mutima. (motives)
2. Hari abavuga ko Bibiliya ishyigikira gutora Miss nkuko na Esteri yiyerekanye harebwa ubwiza. Ese ubwo busobanuro nibwo ?
Urugero rwa Esther rufite urwego (context) rudahuye no gutoranya miss, Nubwo inyuma aya marushanwa yenda gusa ariko aratandukanye rwose, kubera impamvu zikurikira :
Icya mbere ntabwo cyari igitekerezo yagize ubwe. Byari Kubwo kumvira no kugandukira Nyirarume wari ufite intumbero zirenze ubwiza gusa bw’umukobwa we. Ahubwo nyirarume yareberaga mu ndorerwamo y’ikibazo rusange cyari gisangiwe n’abandi b’Israeli basigaye mu gihugu cy’ubunyagano, hamwe n’ikibazo cye bwite nk’umukozi wakoreraga i Bwami ariko adakunzwe bitewe n’ubwoko bwe n’indangagaciro ze zarizishingiye ku kubaha Imana.
Esther ntabwo yigeze akora irushanwa cyangwa ngo aharanire kwerekana ko abikwiriye. Urebeye mu gitabo cya Esther umurongo wa 15 “Nuko igihe cya Estheri cyo kumurikirwa Umwami gisohoye…ntacyo yasabaga keretse ibyo Hegayi inkone y’Umwami umurinzi w’abagore yategekaga, kandi ashimwa n’abamurebaga bose.” (Esther 2:15) uwugereranije na 13 ntabwo yigeze abikorera inyungu ze bwite ; “Maze umukobwa agaherako asanga umwami, yava mu nzu y’abagore ngo ajye mu nzu y’Umwami, icyo yashakaga cyose akagihabwa.” (2:13) Iyi ni nayo mpamvu ntemera ko Esther yagize umugambi wo kuba mu marushanwa ; ahubwo yisanze mu mwanya bamuhitiye mo nkuko abandi bakobwa byari bimeze. Sinemeranya n’Abakristo bifashisha urugero rwa Esther mu marushanwa y’aba Miss.
3. Ese haba hari icyiza cyangwa ikibi mu buryo abantu bafata abakobwa n’abagore bihereye ku gutora Miss
Bibiliya ishimangira ko ubwiza bwo mu mutima ariryo rufatiro ry’ubwiza nyakuri, kuko aribwo shingiro ry’imico n’imyifatire myiza ndetse n’imirimo ngira kamaro, kurusha ubwo ku mubiri kuko bwo bushobora gushukana.
Ubutoni burashukana kandi uburanga bwiza ni ubusa , ariko umugore wubaha Uwiteka ni we uzashimwa mumuhe imbuto ziva mu maboko ye, kandi imirimo ye nibayimushimire mu marembo.”
(Imigani 31 : 30) Bibiliya na none idutoza kwita cyane k’ukurimbisha umutima w’imbere kurusha kwirimbisha k’umubiri. “Umurimbo wanyu we kuba uw’inyuma, uwo kuboha umusatsi cyangwa uwo kwambara izahabu cyangwa uwo gukanisha imyenda, ahubwo ube uw’imbere uhishwe mu mutima, umurimbo utangirika w’umwumuka ufite ubugwaneza n’amahoro ari wo w’igiciro cyinshi mu maso y’Imana…”
(1Petero 3:3-4) Abantu bakurikirana gahunda za beauty contest, bita mbere na mbere k’ ubwiza bwo hanze nk’ishingiro, hanyuma ubwenge, imyifatire bikaza nyuma. Ibi byerekana imikorere y’isi ku nzego zose.
4. Ese washishikariza abakristukazi kwitabira amarushanwa ya Miss ?
Birashoboka ko bamwe bajya mu marushanwa bagamije impamvu nziza, ibyo ni uburenganzira bwa muntu kuko Imana yamuremanye uburenganzira bwo guhitamo ariko kandi ndashidikanya ko bazashobora gukomeza indanga gaciro z’ishingiye ku Ijambo ry’Imana, cyangwa innocence yabo kuko bashobora gukorana n’abantu bafite indanga gaciro n’intego zitandukanye. Rero nk’umukristu ntabwo nashishikariza abakristu kujya mu marushanwa.
Icyakora na none Ijambo ry’Imana muri Tito riravuga ngo “byose bibonereye ababoneye nyamara ntakibonereye abanduye batizera, ahubwo bononekaye ubwenge n’imitima yabo.... Inkomoko y’impamvu z’ukuri z’umutima uboneye igaragazwa n’imbuto z’igikorwa, iherezo cyangwa ibizakurikira ho.
Wenda birashoboka ko habaho umwihariko, umuntu akinjira mu marushanwa afite intego nziza n’umutima uboneye kandi akaba azi neza gutandukana ikibi n’icyiza, afite indangagaciro n’ibyemezo bikomeye cyane bwo gukomeza kubaha Imana ndizera ko nawe byazagaragarira mu myifatire n’ibikorwa bye byiza.
Rero nta rubanza nacira umukristokazi wajya muri beauty contest ariko ngize amahirwe yo gutanga inama ; namufasha gusuzuma impamvu ze zo mu mutima (motives), no kumufasha kwitegura neza igikorwa agiye gukora kugira ngo kizagire imbuto nziza kandi nawe ntikimugireho ingaruka zitari nziza.
Ikiganiro na Astrida


text:
Ese iki gikombe kibaho? Ese niba kibaho nakitwaramo gute ngo nkomeze kwemerwa n’Imana? Dusome ijambo ry’Imana riboneka mu butumwa bwiza bwa Yesu Kristo bwanditswe na Luka 7:18-23
Inkuru iboneka aha, ni iya Yohana Umubatiza atuma kuri Yesu, mu gihe yari ari mu nzu y’imbohe, abonye bitinze, ahitamo gutuma kuri Yesu. Ati ‘’ Ni wowe wa wundi ukwiriye kuza cyangwa dutegereze undi?’’
Yesu arabasubiza ati "Nimugende mubwire Yohana ibyo mwumvise n’ibyo mubonye. Impumyi zirahumuka, ibirema biragenda, ababembe barakira, ibipfamatwi birumva, abapfuye barazurwa, abakene barabwirwa ubutumwa bwiza. Kandi hahirwa uwo ibyanjye bitazagusha."
Tuvuze kuri uyu mukozi w’Imana ukomeye Yohana Umubatiza, niwe wabaye integuza ya Yesu, kandi niwe wamubatije, amubonye aravuga ati; ng’uyu Umwana w’intama w’Imana, ukuraho ibyaha by’abari mu isi!
Murumva ko Yohana yari Yasobanukiwe neza Yesu atamwitiranya! Igihe cyaje kugera Yohana ashyirwa mu nzu y’imbohe, yinjiranamo ishema ry’umukozi w’Imana ufungiwe ubutumwa bwiza, tugenekereje wasanga nabo muri gereza yaratangiye abibwira, akababwira inkuru za Yesu, buryo ki ari integuza ye, ndetse n’imbaraga afite, ndetse akongeraho ko ari mwene wabo Ku isano ryamaraso, cyangwa se ry’umubiri!
Icyamubereye ihurizo rikomeye ni ukuntu Yesu atigeze aza kumusura ngo amwihanganishe, amukomeze, cyangwa amufunguze! Yohana akajya yumva amakuru ko Yesu yanyuze hafi aho, akamenya n’ibitangaza yakoze, amutumaho intumwa kumubaza niba ari we koko yahamije, cyangwa niba hazaza undi!
Mbega uburoko, mbega igikombe cy’ishidikanyamana Yohana yari agezemo!!!
Nukuntu yari yaramwiboneye, akamubatiza, bafitanye isano,ijwi rikavugira mu ijuru, none Gereza nako Igikombe kimwibagije byose! Ntitwamuseka, menya ntawe bitabaho!!!
Bene data; ubushake bw’Imana n’imigambi y’Imana, ntabwo ari nk’iby’abantu!
Kuko niho tugwa buri munsi, Uzi gutangira ukorera Imana mu buto bwawe, ariko ikagirira neza ukijijwe ejo! Waba uri umukobwa ukuze, ukabona abana bato nibo barimo gukora ubukwe! Ugacuruza uhomba, kandi abapagani batazi Imana Rurema bunguka ayo kujyana mu nzoga n’indaya!kandi wowe wari gutanga 1/10 n’amaturo asanzwe, ugatanga imisanzu ya Korari, ndetse ugafasha abakene?
Yobu yabivuze neza, Imana yacu igira icyo yitumye kandi ntawe ubasha gutera amahane! Dusome ijambo risoza mu rwandiko rwa yakobo 1:12
Hahirwa umuntu wihanganira ibimugerageza, kuko namara kwemerwa azahabwa ikamba ry’ubugingo, iryo Imana yasezeranije abayikunda. Menya ko mu rugendo umuntu agera ahatambika, ahamanuka, nahaterera! Kandi kuko gereza, ubutayu, n’ibikombe byinshi (icyishidikanyamana, icyitwa mucishabugufi, n’ikigicucu cyurupfu) biri mu nzira, ariko nitubirangiza dukiranuka tuzagera Ku misozi yigikundiro twinjire mu rurembo Siyoni!
Mukomere kuko umukiranutsi azabeshwaho no kwizera! Kuko kuba Yesu Kristo atarasuye Yohana muri gereza si uko yamwangaga, ahubwo Yohana imirimo ye yari irangiye! Mureke natwe dukiranuke tugeze Ku gupfa.
Kandi umunyeshuri iyo atakoze ikizamini, ibyo yize byose aba ari imfabusa!
Twihanganire byose duhura nabyo kuko Imana yacu izabibyaza umusaruro, ikabituzaniramo ibyiza.
Murakoze cyane Yesu abahe umugisha!


text:
Kuri uyu wa 6 Ugushyingo, iyi Minisiteri yatangije ukwezi k’urubyiruko na gahunda y’Intore mu biruhuko mu Murenge wa Kisaro ho mu karere ka Rulindo, aho abakozi bayo bakoranye umuganda n’urubyiruko ndetse bakubakira n’abatishoboye.
Muri uyu muhango, Minisitiri Nsengimana yasabye urubyiruko gukora cyane babyaza umusaruro amahirwe abari hafi ndetse bakazibukira ibyangiza ubuzima bwabo.
Yagize ati “ Mbere yo kurangamira ibiri kure mureke tubanze tubyaze umusaruro amahirwe atwegereye, ndetse turangwa no kumva ko ibiri imbere ari byo byiza kurusha gucibwa intege n’ibitaraza.”
Yabasabye kugira ubufatanye kuko ari imwe mu myifatire iranga abantu bashaka gutera imbere, aboneraho no gusaba ababyeyi gufasha urubyiruko muri uru rugamba.
Iki gikorwa kandi cyitabiriwe n’urubyiruko rwabashije kugera ku bikorwa by’indashyikirwa, kugira ngo rutange impanuro Abanyarulindo babasha kugenderaho bakabasha kwiteza imbere.
Ukwezi k’urubyiruko guteganyijwemo ibikorwa bitandukanye birimo gushishikariza urubyiruko kurushaho kwiremamo ibyaruteza imbere rukoresha amahirwe rufite.
Uku kwezi gufite Insanganyamatsiko igira iti “ Dukoreshe amahirwe ahari twihangira imirimo.”


text:
Igisubizo cya Musenyeri Smaragde ku bakwinjiza ingengabitekerezo ya Jenoside mu Kiliziya
Umushumba wa Diyosezi Gatolika ya Kabgayi, Musenyeri Smaragde Mbonyintege, asanga aho u Rwanda rugeze nta Munyarwanda wakwifuza gukora Jenoside kereka umurwayi cyangwa utagira ubwenge.
Ibipimo by’Ubumwe n’Ubwiyunge mu Rwanda bigaragaza ko Abanyarwanda bumva kandi bibonamo ko biyunze bangana na 92.5% bavuye kuri 82.3% mu mwaka wa 2010.
Icyakora kinagaragaza ko 28.9% basanga hakongera gukorwa Jenoside hatagize igikorwa ngo habungabungwe ibyagezweho mu bumwe n’ubwiyunge, abangana na 27.9% bakibona mu ndorerwamo y’amoko naho 25.8% bakabona hakiri ingengabitekerezo ya Jenoside.
Mu gikorwa cyo kumurikira abanyamadini ibyavuye mu bushakashatsi ku bumwe n’ubwiyunge, Musenyeri Mbonyintege yavuze ko imibare y’ubushakashatsi itanga icyizere mu mibereho no mu mibanire y’Abanyarwanda.
Asanga nta muntu ukiriho wifuza gukora Jenoside, kuko uwabyifuza yaba ari umurwayi nta bwenge afite.
Yagize ati“Abantu bakireba kuriya mu Rwanda mu ivangurakoko,irondakoko, ingengabitekerezo ya Jenoside... uretse ko numva nta muntu ukiriho ukifuza kuba yakora Jenoside kuko yaba ari umurwayi cyangwa yaba nta bwenge butekereza afite.”
Musenyeri Mbonyintege avuga ko abagifite ingengabitekerezo ya Jenoside cyangwa abacyibona mu ndorerwamo y’amoko, ari akoba k’amateka kagenda kabizirikaho kandi kazashira kuko amadini n’igihugu muri rusange bagafitiye umuti wo kukavura.
Akarere ka Musanze kaza ku isonga mu kugira abantu bakibona mu ndorerwamo z’amoko n’abagifite ingengabitekerezo ya Jenoside, gakurikirwa na Rubavu, Gasabo, Nyarugenge, Ruhango, Nyanza na Nyagatare.
Ntawajyana ingengabitekerezo mu Kiliziya
Musenyeri Mbonyintege yemeza ko nta muntu ushobora kwinjiza ingengabitekerezo ya Jenoside mu Kiliziya cyangwa mu itorero, ko abayifite bayikorera hanze.
Yagize ati“Ingengabitekerezo ntabwo umuntu ashobora kuyikuzanira mu itorero ayikorera hanze kuko itorero ubwaryo rihangana n’ingengabitekerezo ya Jenoside. Kuvuga kwica, niba hari icyaha kiruta ibindi kibaho ni icyo ngicyo, nta muntu waza mu Kiliziya ayitwaje cyangwa ashaka kuyikoresha. Iyo bibaye,aba ari umuntu witaje abandi akabikorera hanze, agakinira hanze y’ikibuga.”
Guverinoma y’u Rwanda yiyemeje ko mu 2017, Abanyarwanda bangana na 95% bazaba bumva cyangwa bibonamo ubumwe n’ubwiyunge. Komisiyo y’Ubumwe n’Ubwiyunge yemeza ko bizagerwaho bikanarenga ariko icy’ingenzi ari ugukomeza gusigasira ibimaze kugerwaho kugirango hatagira icyongera gucamo Abanyarwanda ibice.
Gukomeza kwimakaza gahunda ya Ndi Umunyarwanda no gukomeza kwigisha Abanyarwanda kurandura ingengabitekerezo ya Jenoside bigishijwe igihe kirekire, byitezweho gutanga umusanzu ukomeye mu kubunga no kubabanisha amahoro.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
mer.
04
avril
2012
Ku wa kabiri tariki ya 03 Mata 2012 Umushumba wa Diyosezi yacu Musenyeri Servilien NZAKAMWITA yatangarije k'umugaragaro abasaserdoti n'abakristu bari bitabiriye Misa y'Amavuta ko yagize Padri Alfred RUTAGENGWA, Igisonga cye nyuma yo gutabaruka kwa Mgr Didace RUZINDANA.
Mgr Alfred RUTAGENGWA avuka muri Paruwasi ya Nyarurema, akaba ari Padri Mukuru wa Seminari Nto yitiriwe Mutagatifu Dominiko Savio ya Rwesero. Amaze imyaka 11 ari Padri.
Mu Ijambo yavuze kuri uwo munsi, Vicaire général mushya wa Diyosezi ya Byumba yavuze ko abasaserdoti bose bagomba gufanya, bagatahiriza umugozi umwe maze Diyosezi ya Byumba ikajya mbere, kandi ubwenge n’ubushobozi birahari. Yongeyeho ko kwitwa Musenyeri bitagomba gukuraho umushyikirano ukomeye agabwe afitanye n’abandi basaserdoti. Umushumbwa wa Diyosezi yamwifurije imirimo myiza, imirimo ikomeye kandi yishimira amaboko mashya abonye.
Turashimira Umwepiskopi wacu Myr Servilien NZAKAMWITA ushyize amaraso mashya mu buyobozi bwa Diyosezi kandi turifuriza Myr Alfred RUTAGENGWA imirimo mishya.


text:
Ibiro by’akagari bubatse byatashywe badahembwe
Bamwe mu bakoze mu mirimo yo kubaka ibiro by’akagari k’Akaboti mu murenge wa Kansi ho mu karere ka Gisagara barasaba kwishyurwa.
Aba baturage barimo abari abafundi ndetse n’ababafashaga (abayede),bose bakoraga muri gahunda ya VUP.
Ibi biro ubusanzwe byubatswe ku bufatanye bw’abaturage n’abayobozi, abaturage bakoraga ku buryo bw’umuganda ariko, byari ngombwa ko hanakora n’abafundi babyize.
Nk’uko umwe mu bafundi abivuga, hari imibyizi 30 batishyuwe, bakaba bamaze emezi arenga atatu bayategereje.
Yagize ati”Kuva mu kwezi kwa munani twarategereje ntitwigeze twongera kubona ifaranga na rimwe”.
Bavuga kandi ko bagerageje kubaza iby’aya mafaranga yabo ngo ubuyobozi bw’umurenge bukababwira ko rwiyemezamirimo wabakoresheje adahari,nyamara bari bazi ko bakoraga muri gahunda ya VUP.
Mu ngaruka bavuga ko batewe no kudahembwa harimo inzara,kuko ngo mu gihe bakoraga muri iyi mirimo abandi barimo bahinga.
Ubuyobozi bw’akarere ka Gisagara buvuga ko habayeho uburangare bw’inzego z’ibanze zakurikiranaga iyi mirimo,zitatangiye igihe lisiti y’abakoze, nyamara ngo amafaranga yabo ahari.
Naho kubwira abaturage ko bakoreye rwiyemezamirimo, kandi barakoraga muri VUP,Jerome Rutaburingoga uyobora aka akarere ka Gisagara asanga byaba ari ukubeshya abaturage.
Avuga ko ikindi gishoboka ari uko abaturage baba barabyumvise nabi,kuko ubusanzwe muri gahunda ya VUP nta rwiyemezamirimo ubamo.
Ati”Nta rwiyemezamirimo uba muri VUP!byaba byarasobanuwe nabi cyangwa se bakaba barabyumvise nabi”.
Rutaburingoga kandi yizeza aba baturage ko mu gihe cy’icyumweru kimwe amafaranga yabo azaba yamaze kubageraho.
Avuga kandi ko abayobozi bose barangarana abaturage bagatinda kubaha ibyo bakoreye,nta kubihanganira bizajya bibaho, bagomba kujya babihanirwa.
Muri iyi mirimo umufundi yakoreraga amafaranga 3000frw naho umuyede agakorera 1200frw. Abatarishyuwe bose ni 23, umwenda wabo ukaba 2 226.000frw.
Ibitekerezo ( 3 )
Kubona inyubako nkiyi abaturajye bayubatse batanze imbaraga zabo ukabambura gitifu waho nameya ndabanenze ko meya avuga ngo abayobozi bohasi barangaranye abaturajye we nkumuyobozi ukuriye abayobozi bohasi yakoze iki bajye baha agaciro abaturage imbaraga numwanya batakaje ndabona hakiriho abayobozi bahohotera abaturage bashinzwe kuyobora birababaje
Maire wa Gisagara nakomerezaho aracyari muto kandi tumukundira ko atajya yihanganira abagenda buhoro mu gutanga service.akarere azakageza kuri byinshi kuko ni inyangamugayo.
meya wa gisagara avuze ko inzego zibanzr zarangaranye abaturage kandi nawe ndunva ariko abigenje !!! ntakuntu procedure yo kuishyura yamara icyumweru kuko abyihutishije byamara iminsi itarenzr ibiri ...bafashe kuko amezi bamaze nimenshi.


text:
Muraho bakunzi b’uru rubuga?Nanditse ngira ngo mungire inama ku kibazo mfite. Nakundanye n’umukobwa,tumaranye umwaka 1. Twamenyaniye muri imwe muri Kaminuza ya hano mu Rwanda. Mui uyu mwaka tumaranye twakundanye urukundo ruhebuje kugeza ubwo uwo twapangaga kuzabana.
Uko ikibazo giteye
Umunsi umwe namusabye ko twakorana imibonano mpuzabitsina. Nabikoze ngira ngo mugerageze ndebe uko abyifatamo. Umukobwa muzima ntiyahise yemera ariko ampa umunsi. Uwo munsi warageze ,turabikora(Turaryamana). Ikibazo mfite kugeza ubu ni uko kuva umunsi twakoreyeho imibonano mpuzabitsina nsigaye mbona ntagaciro afite imbere yanjye .Ni ubwa mbere nari ndayamanye n’umukobwa mu buzima bwanjye.
Ibibazo nibaza
Ese mureke ko nta rukundo nkimufitiye ndetse nta n’agaciro nkimuha?Nzamuhera he se ko ahubwo arushaho kunkunda kandi yanishyizemo ka ari njyewe tuzabana? Ese dukomeje gukundana twakubaka urugo rugakomera nta rukundo nkimufitiye? Ni gute nabasha kongera kumugirira urukundo?Ese niba bitashoboka ni gute namubwira uko ikibazo cyifashe akishakira undi ntamukomerekeje?
Nubwo nakoze amakosa ariko mumbabarire mungire inama zamfasha. amakosa yo ndayemera ariko ndakomerewe nkeneye inama zanyu.
Murakoze
Namusabye ko twaryamana aremera none urukundo ruri kugenda runshiramo.
Muraho bakunzi b’uru rubuga?Nanditse ngira ngo mungire inama ku kibazo mfite. Nakundanye n’umukobwa,tumaranye umwaka 1. Twamenyaniye muri imwe muri Kaminuza ya hano mu Rwanda. Mui uyu mwaka tumaranye twakundanye urukundo ruhebuje kugeza ubwo uwo twapangaga kuzabana.


text:
Rimwe na rimwe Imana ijya ireka abakristo bakababazwa, igamije kubigisha isomo ryo kuyubaha.
Umwanditsi wa zaburi yaravuze ngo “ntarababazwa narayobaga, ariko nanone nitondera ijambo ryawe” (Zaburi 119:67).
Nshuti mukristo, uyu munsi niba uri mu bihe bigukomereye ukaba utekereza ko Imana itumva gutaka kwawe ndetse unibaza ibibazo byinshi ugira uti kubera iki ibi byose? Ndakwinginze ugire ukwihangana maze utegereze ijwi ryayo ryiza rituje mu gihe nyacyo, kuko nyuma yo kugeragezwa no kwiga isomo ryo kubaha amategeko n’ijambo byayo hari ibyiza byinshi iguteganyirije.
Hahirwa uwo Uwiteka ahana akamwigisha amategeko ye, kugira ngo amuruhure iminsi y’amakuba n’ibyago (Zaburi 94:12).


text:
Ubwo iki kigo cyitabaga PAC tariki ya 13 Ukwakira ku bijyanye n’imicungire mibi y’ingengo y’imari y’umwaka wa 2014/2015, hagarutswe ku kayabo cyasabye nk’ingengo y’imari ya miliyari 42, izigera kuri 30 zigenewe amasoko ariko na yo agera ku 132 ntakorwe.
Ibyo byatumye Abadepite bagize PAC bahata REB ibibazo bitandukanye, ndetse bamwe bibaza niba iki kigo gikora akazi ko gutanga amasoko gusa.
Depite Kankera Marie Josée yasobanuriye iki kibazo PAC ati “Nyakubahwa Perezida, aba bantu bafite ikibazo mu igenamigambi ry’amasoko kinakomeye nk’uko bigaragara. Bakoze igenamigambi ry’amasoko 140 ahwanye na miliyari 30 bafite ingengo y’imari ya miliyari 42.”
Kankera yakomeje agira ati “Ariko ubundi REB mwatanga amasoko 140 mu mwaka ni ko kazi mukora gusa?”
Nyuma y’uko abadepite bakomeje kugaragaza ibibazo muri ayo masoko, Perezida wa PAC, Depite Nkusi Juvenal yaratangaye.
Ati “Ibi bintu bibaho, muri iki gihugu cyacu, koko se, amasoko 140, 132 ntakorwe, 8 akaba ariyo akorwa. Ubwo mwagiye gusaba ariya mafaranga yo gukora amasoko muzi ibyo mushaka? Ushobora kugera kuri 60, 70, ariko mu masoko 140, umunani akaba ariyo akorwa?”
Ayo masoko 140 REB yari yateganyije ko azatwara asaga miliyari 30 z’amafaranga y’u Rwanda, yakozemo umunani yatwaye asaga miliyari 24 na miliyoni 800.
Nkusi amaze gutangara no kubahata ibibazo, Umuyobozi Mukuru wa REB, Gasana Janvier yavuze ko ayo makosa ndetse n’andi atandukanye yari yagaragajwe mbere bayemeye kandi bayasabira imbabazi.
Ati “Nyakubahwa Perezida [wa PAC], ntabwo nari kubihakana kandi byarabaye.”
Nkusi ati “Ari ukuri, impamvu ushobora kuyibona , urumva byakumvikana gute? Ari wowe ushinzwe gucunga imari y’ikigo baguhaye ngo ukiyobore, ugiye mu ngengo y’imari waka amafaranga y’amasoko 140, ukora umunani gusa ubwo wari uyakeneye?”
Gasana ati “ Hari ahandi yagiye nyakubahwa Perezida. Hari izindi nshingano zavutse hagati aho.”
Nkusi ati “ Izindi utabwiye Umugenzuzi Mukuru w’imari ya leta , ni ibanga ry’akazi?”
Gasana ati “Hari ibintu bishya bijya biza mu ngengo y’imari bigatuma amafaranga akenerwa kugira ngo ajye gukora icyo gikorwa kandi nta yandi azaboneka vuba.”
Aha Abadepite bahise bavuga ko REB yishe amategeko agenga imikoreshereze y’ingengo y’imari, kuko ngo iba yarabimenyesheje inzego zitanga ayo mafaranga zirimo Minisiteri y’Imari n’Igenamigambi(Minecofin), Inteko Ishinga Amategeko ndetse n’Ikigo cya Leta gishinzwe amasoko (NPPA).
Nkusi ati “Ni yo mpamvu nta kwisobanura no gusaba imbabazi wakabaye ufite uvuga ko yakoreshejwe ibindi. Reka atubwire, ayo mafaranga yakoze iki?”
Gasana ati “Yakoze ibintu byinshi bitandukanye Nyakubahwa Perezida.”
Nkusi ati“ Bitagaragajwe ?"
Gasana ati “Hari ubwo hakundaga kubaho kuziba icyuho kigaragara mu nguzanyo na buruse zahabwaga abanyeshuri kandi nta bundi buryo buhari bwo kubona andi mafaranga, bikaba ngombwa rero ko twirebamo hagati yacu uburyo bikorwa muri ayo mafaranga.”
Nkusi “ Igituma se mutabihaye umugenzuzi w’imari ya Leta na Minisiteri y’Imari n’Igenamigambi ni iki?”
Depite Munyangaju Théogene ati “ Munadusobanurire, mugira ushinzwe igenamigambi, mukora igenamigambi rifite ukuri? ibyo bindi se byaje ari ibyihutirwa, ni ikiza cyari cyateye, byaturutse hehe?”
Depite Karemera Thierry na we yungamo ati “ Nyakubahwa Perezida aratubwiye ngo hari ibintu byari birimo scholarship .... ibyo bintu turabizi ko bishobora gusabwa ko bikorwa, ariko hari inyandiko ibiherekeza noneho urwego rubifitiye ububasha rugakora inyandiko ibyemeza.”
Nkusi ati “ Hari ibintu umuntu adashobora kumva. Iyo mu masoko 140 umunani gusa ariyo akozwe, hanyuma Umugenzuzi Mukuru w’Imari ya Leta yaza agasanga nta n ‘ibisobanuro biriho. Ese mu nyandiko zigaragaza icungamutungo mwakoze z’umwaka zari zimeze gute, ibyo ntimwari mubizi?”
Abagize PAC bakomeje kumirwa, kugeza ubwo Nkusi agize ati “Ubwo se noneho tuzabwira iki Inteko yadutumye?”
Depite Karemera ati “Buri mwaka uko baje hano bakagira icyo biyemeje umwaka ukurikiyeho uko bagarutse turakomeza tubona bya bibazo na none. Ibyo biyemeza bibamariye iki? Ni ukugira ngo batwikure imbere bagende, tuvuge ngo biyemeje gukora ibingibi , ahubwo nyuma ukabona bigenda birushaho kuba bibi, aho niho harimo ikibazo .....”
Depite Nkusi yongeyeho ati “ Mugomba kutubwira icyo ayo mafaranga yakoze kuko natwe tugomba kubibwira Inteko Rusange. Ni ibiki yakoze? Twebwe tuzajya imbere y’Inteko duceceke ngo byagenze kuriya, yakoze ibindi?”
Gasana ati “Nyakubahwa Perezida ndasaba ko twaboherereza raporo y’uko amafaranga twahawe mu ngengo y’imari yakoreshejwe, tuvuye aha”
Nkusi ati“ Murayitanga ryari?”
Gasana ati “Muraduha igihe nyakubahwa Perezida, ntabwo tujya kuyikora ni ukwegeranya ibyo twakoze.”
Abadepite bagize PAC bemeye kuzahabwa iyo raporo.
Gasana Janvier yahawe inshingano zo kuyobora REB tariki ya 13 Gashyantare 2015, mu gihe mu ngengo y’imari yarimo gutangwaho ibisobanuro ari iyakoreshejwe hagati ya 2014-2015.


text:
Rwanda | Nyabihu: Nyuma y’umwanya babonye mu mihigo ya 2011-2012, basabwe kurushaho gukora neza kugira ngo bazarusheho kuza imbere ubutaha
Akarere ka Nyabihu kasabwe gushyiramo imbaraga kugira ngo kazarusheho kuza ku myanya myiza mu mihigo itaha Intara y’Iburengerazuba igizwe n’uturere 7 aritwo Nyamasheke, Rusizi, Ngororero, Rutsiro, More...
Rwanda : Kirehe-Amarushanwa arakomeje mu myiteguro y’isabukuru ya FPR Inkotanyi
Kuri uyu wa 22 Kanama 2012 mu karere ka Kirehe, umuryango FPR Inkotanyi wakoresheje amarushanwa yo kwiruka no gusiganwa ku magare ku rwego rw’akarere mu gikorwa kimaze iminsi cyo kwitegura isabukuru y’imyaka More...
Rwanda | Kamonyi: Abagize Komite y’ihuriro ry’abana ku rwego rw’akarere bamenyekanye
Nyuma y’amatora y’abakuriye ihuriro ry’abana ku rwego rw’utugari no ku mirenge, abatowe mu mirenge 12 igize akarere ka Kamonyi, bahuriye ku biro by’akarere kwitoramo abagomba More...
Rwanda | Rukara: Akagari ka Kawangire kamaze guhugura abatoza b’itorero ry’igihugu ku rwego rw’umudugudu
Akagari ka Kawangire ko mu murenge wa Rukara mu karere ka Kayonza kamaze gutoza intore zizatoza abandi baturage ubwo itorero ry’igihugu rizaba ritangiye ku rwego rw’umudugudu. Intore zigera kuri 80 More...
Rwanda | RUSIZI: IMYITEGURO Y’ISABUKURU Y’UMURYANGO WA FPR IRAKOMEJE
Gahunda y’ibikorwa by’imyiteguro y’isaburu y’Imyaka 25 umuryango FPR inkotanyi umaze ushinzwe, mu karere ka Rusizi yatangirijwe mu murenge wa Bugarama tariki ya 12/08/2012 aho byaranzwe More...
Muhanga: Abikorera baritegura kwibuka bagenzi babo bazize Jenoside
Abikorere bo mu karere ka Muhanga mu ntara y’Amajyepfo baritegura kwibuka bagenzi babo bakoraga umwuga umwe bazize jenoside yakorewe abatutsi mu mwaka w’1994. Aba bikorera bo mu mirenge yose yo mu More...
Nyamasheke: Guverineri Kabahizi yasuye akarere ka Nyamasheke mu rwego rwo gutangiza icyumweru cyahariwe inkiko gacaca
Mu rwego rwo gutangiza icyumweru cyahariwe inkiko gacaca kibanziriza gusoza ku mugaragaro inkiko gacaca ku rwego rw’igihugu, umuyobozi w’intara y’iburengerazuba Kabahizi Celestin yasuye umurenge More...
Rwanda | Nyabihu: Haragenda haterwa intambwe muri byose
Mu rwego rwo kubaka umuryango Nyarwanda ,imiyoborere myiza no gushimangira iterambere rusange,hirya no hino mu gihugu hagiye hashyirwaho amatorero mu nzego zitandukanye,haba ku rwego rw’umurenge,ku kagari More...
Rwanda : Nyankenke – Itorero ryo ku rwego rw’umudugudu ryagize uruhare mu iterambere ry’urugo
Mu karere ka Gicumbi hagiye hatangizwa amatorero yo ku rwego rw’umudugu izo ntore zatojwe zikaba zimaze kuba indashyikirwa mu iterambere ry’urugo. Bamwe mu bitabiriye itorero Nk’uko bitangazwa More...
Rwanda | Ngororero: Umuryango FPR Inkotanyi wamuritse ibikorwa byawo
Igikorwa cyo kumurikira abaturage ibibakorerwa kimaze kuba umuco ku bakorera mu karere ka ngororero kubera kubahiriza ihame ry’uko abaturage bafite uburenganzira bwo kumenya no kugira uruhare mubikorwa bibakorerwa. Muri More...


text:
Niba uri umwigisha w’ijambo ry’Imana, igisha ubutumwa bwiza bwayo, ntuge kure yabwo ngo utandukire. Niba ufasha, komeza ubikore kuko nabyo ni ivugabutumwa. Niba wigisha, igisha witaye ku byo wigisha kandi ubishyize ho umutima, Niba warahamagariwe kugira abantu inama zubaka bikore cyane kandi kenshi, niba ukorana n’abantu badashobotse nturambirwe ngo ucike intege cyangwa se ngo unarakaranye nabo. Haranira kugira isura ikeye.
Abaroma 12 :6-8 “Nuko kuko dufite impano zitandukanye nk’uko ubuntu twahawe buri, niba twarahawe ubuhanuzi duhanure uko ukwizera kwacu kungana, cyangwa niba twarahawe umurimo wo kugabura iby’Imana tugire umwete wo kubigabura, uwigisha agire umwete wo kwigisha, cyangwa uhugura agire umwete wo guhugura. Ugira ubuntu abugire atikanyiza, utwara atwarane umwete, ugira imababazi azigire anezerewe. Itaranto yawe ni impano. Yibyaze umusaruro ku buryo bufatika Imana nayo izabiguhera mo umugisha. Yikoreshe kuko ari Imana yayiguhaye. Ibihe byose uzajya ugera mo cyangwa aho zajya uba uri hose ujye wishimira impano ufite kuko hari benshi zigirira umumaro mu buryo butandukanye.
Kugira ngo uhirwe n’impano ufite biterwa n’uburyo uyitwara mo. Impano yifuza ko duhirwa n’impano yaduhaye. Imana kandi iradusobanukiwe. Hari byinshi izaguha mu buzima bwawe kugira ngo uzabashe kugera ku ntego yawe.
Nituzirikana ko impano dufite twazihawe n’Imana, bizanatworohera kuzibyaza umusaruro kandi natwe bizatuzanira umunezero. Duhe Uhoraho icyubahiro, tumuhimbarishe impano yaduhaye, dukora ibyo yifuza ko tuzikoresha bituzanira umunezero. Iyaba isi yose yabona uburyo Imana yaguhaye umunezero binyuze mu byo ukora. Nukora ibyo Imana ikwifuza ho uzubahwa kandi nayo uzaba wubahishije izina ryayo.
Reka Imana igukoreshe kugira ngo izina ryayo ryubahwe kandi umusaruro uzava mo uzagutangaza ndetse uzanagushimisha. Kandi ubuzima bwawe buzahinduka bwiza kurusha ho.


text:
Gisagara: Abanyeshuri bahiriye muri ’Laboratoire’
Abanyeshuri icumi n’umwarimu wabo, bakoreye impanuka mu nzu ikorerwamo igeragaza ry’ibyizwe (Laboratoire) mu ishuri rya Groupe Scolaire St Phillipe Nelly kuri uyu wa kabiri tariki ya gatanu Gashyantare 2013 nyuma ya saa sita barashya ariko ntihagira uhitanwa n’iyi mpanuka.
Aba banyeshuri bari mu igerageza ku isomo ry’ubutabire.
Ubuyobozi bwatabaye vuba bajyanwa kwa muganga, kuri uyu wa gatatu batanu muri bo bakaba batashye ngo bazavurwe batari mu bitaro kuko batakomeretse cyane. (...)
Abanyeshuri icumi n’umwarimu wabo, bakoreye impanuka mu nzu ikorerwamo igeragaza ry’ibyizwe (Laboratoire) mu ishuri rya Groupe Scolaire St Phillipe Nelly kuri uyu wa kabiri tariki ya gatanu Gashyantare 2013 nyuma ya saa sita barashya ariko ntihagira uhitanwa n’iyi mpanuka.
Aba banyeshuri bari mu igerageza ku isomo ry’ubutabire.
Ubuyobozi bwatabaye vuba bajyanwa kwa muganga, kuri uyu wa gatatu batanu muri bo bakaba batashye ngo bazavurwe batari mu bitaro kuko batakomeretse cyane.
Bigira Alexis ushinzwe uburezi mu Karere ka Gisagara yatangarije IGIHE ko yabasuye agasanga bari gukurikiranwa, kandi ko nta kibazo gikomeye bafite.
Bigira yadutangarije ko bagenzi babo bari babanje kwigira muri iyi nzu mbere ya saa sita bagasiga basize imwe mu miti bakoresha biga (Produits) itabitse neza [ifunguye], gazi (gaz) zayo zikivanga n’izo abari baje kwigiramo nyuma ya saa sita bari bafunguye bigatuma havuka inkongi.
Bamwe muri bo barahiye abandi bahisha imyenda, ariko inzu bakoreragamo yo nta cyo yabaye.
Groupe Scolaire St Phillipe Nelly ni ishuri riherereye mu Murenge wa Ndora mu Karere ka Gisagara mu Ntara y’Amajyepfo, rikaba ari rimwe mu mashuri amaze iminsi ashinzwe muri aka karere kandi azwiho gutanga ubumenyi bufatika.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Sep 09, 2016 Nsengimana Evariste Amadini 0
Mu Kwezi kwa Kamena nibwo Pasiteri Ezra Mpyisi wo mu itorero ry’Abadiventisite b’umunsi wa Karindwi yavuze amagambo atarashimishi bamwe mu bayobozi n’abayoboke b’iri torero, aho yavuze ko amadini yose ari aya Satani ndetse n’iryo abarizwamo ari irya Satani aho yashingiraga kuko abona nta na rimwe rigendera ku nyigisho za Bibliya ko mu gusobanura Bibiliya bagendera ku nyungu z’abantu ku giti cyabo.
Nyuma yo gutangaza ibi, Pasiteri Mpyisi yahamagawe n’abayobozi b’iri torero asabwa ubusobanuro bw’imbwirwaruhamwe yatanze ndetse aranagaywa.
Nyuma y’ibi, Pasitera Mpyisi yatangaruje iki kinyamakuru Ukwezi.com ko abayozi b’iri torero bamurakariye bikomeye ndetse avuga ko hari imirimo imwe n’imwe y’itorero asigaye akumirwami nko kujya kubwiriza ahantu hamwe na hamwe.
Ezra Mpyisi ati: “Barankumira cyane, barandwanya hari aho banga ko njya kubwiriza kugirango ntajyayo nkavuga ukuri ariko hari ubwo bagera aho bakangarukira. Gusa ntibanciye intege, ahubwo batumye ndushaho kuko njyewe sinkorera abantu nkorera Imana. Ntabwo wanezeza abantu ngo unezeze n’Imana, ntibishoboka. Ubu barashobewe, narababwiye nti ahubwo ndatangiye ngiye kuvuga ibirenze ibyo. Yesu yabwiye abakuru b’amadini ati mwa ndyarya mwe, muri ibituro bisize ingwa. Nahubundi dushaka ikinezeza abantu, nta buryo uzavugira Imana hanyuma ngo unezeze abantu kandi unezeze n’Imana, iyo kimwe gihombye ikindi kirahomboka, ntibyahomboka byombi, ntiwagira abantu ngo ugire n’Imana.”
Pasiteri Ezra Mpyisi yakomeje avuga ko n’ubwo bamurakariye ibyo yavuze atibeshye ko atemeranya n’abavuga ko amadini n’amatorero ari ay’Imana, aho akomeza gushimangira ko igihe cyose bazaba bakigisha ibishingiye ku nyungu zabo bwite bihabanye n’inyigisho za Bibiliya bazaba barataye umurongo w’Imana.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Uko byamera kose, buri wese agira ikintu cyangwa umuntu yiyeguriye. Niba utariyeguriye Imana, uziyegurira ibitekerezo cyangwa ibyifuzo by’abandi, uziyegurira amafaranga, cyangwa ubusharire, ubwoba, kwiyemera kwawe, amarari y’uburyo bwose cyangwa kamere yawe. Waremewe kuramya Imana, nutayiramya uziremera ibindi (bigirwamana) uzegurira uzuzima bwawe.
Ufite umudendezo wo kwihitiramo ibyo wiyegurira, ariko ntabwo ufite umudendezo wo kwirinda ingaruka z’uko uhitamo. E. Stanley Jones yaravuze ngo “ iyo utiyeguriye Kristo, uba wiyeguriye ubuzima bw’akajagari.”
Kwitanga ukiyegueira Imana si bwo buryo bwiza bwo kubaho, ahubwo ni bwo buryo bwonyine bwo kugira ubuzima nyabuzima. Nta yindi nzira uzabona. Ibindi abantu bagerageza bijyana mu mibabaro, kwicuza no kwizanira akaga.
“…mwitange mwihe Imana nk’abazuke, n’ingingo zanyu muzihe Imana kuba intwaro zo gukiranuka.” Abaroma 6:13
Pastor Rick Warren.


text:
Hari ubwo umuntu agira amahirwe yo kurama, cyangwa se akaba yasaza afite ubuzima buzira umuze, ibyo hari uko yabigeraho akurikije inama 5 agirwa n’inzobere mu by’imitekerereze (psychologues)
Nk’uko byashyizwe ahagaragara n’urubuga rwa interineti rwa Le figaro.fr, inzobere mu by’imitekerereze Saint Graal wo mu Bufaransa, yanditse ibijyanye n’uburyo umuntu yakwitwara bikamufasha mu misazire ye.
Ibyo bintu ni ukwivuza cyangwa kwisuzumisha indwara zitandukanye hakiri kare, gufata indyo yuzuye, guharanira kumva umuntu yatera imbere, kwiyakira ubuzima bwose abayemo, gukora imyitozo ngororamubiri no gusenga bitewe n’imyemerere ya buri wese.
Iyo umuntu yisuzumishije, bituma atahura uburwayi afite akabwivuza atararemba, bigatuma ubuzima bugenda neza, kandi yasanga atarwaye bikamufasha kubaho yirinda kandi yifitiye icyizere n’umutuzo.
Indyo yuzuye ifasha umubiri gukora neza, kuko habamo ibirinda indwara, ibitera imbaraga, n’ibiwubaka.
Kwiyakira nabyo birafasha kuko bituma umuntu adaheranwa n’agahinda mu gihe afite ibibazo.
Imyitozo ngororamubiri ifasha amaraso gutembera neza, irinda amavunane.
Iyo hiyongereyeho gusenga byongera icyizere cyo kubaho n’ibyishimo mu mutima.
Ibyo byose n’ibindi bibishamikiyeho, Saint Graal yemeza ko iyo umuntu abishyize mu bikorwa bimufasha kwiyongera kw’imyaka yo kubaho, mu gihe hatabaye izindi mpanuka.
Imyororokere
Ibintu byafasha umuntu gusaza neza
Hari ubwo umuntu agira amahirwe yo kurama, cyangwa se akaba yasaza afite ubuzima buzira umuze, ibyo hari uko yabigeraho akurikije inama 5 agirwa n’inzobere mu by’imitekerereze (psychologues)


text:
Karongi: Urubyiruko rurashimirwa imirimo y’amaboko rwakoze
Abasore n’inkumi 230 baturuka mu mirenge inyuranye y’akarere ka Karongi bari bamaze ibyumweru 3 mu ngando, barashimirwa imirimo y’amaboko bakoze itazibagirana muri Rubengera.Iyi mirimo ihabwa agaciro k’amafaranga agera kuri miliyoni 7n’igice.
Umuyobozi w’akarere ka Karongi Kayumba Bernard, akaba avuga ko guhuriza hamwe uru rubyiruko biba bigamije kurufasha kumenya kwihangira imirimo, kuko umurimo ari wo ubeshaho nyirawo.
Yagize ati: “Urubyiruko rw’igihugu rwakoreshejwe mu bisenya cyane muri genocide, ubu rero rugomba ahubwo gukoreshwa mu kubaka u Rwanda rushyaâ€
Izi ngando zari zatangiye ku wa 20 Ugushyingo, zikaba zarashojwe ku wa 11 Ukuboza.
Bamwe mu rubyiruko rwari rwitabiriye izi ngando, rukaba rwishimira ko rwateje akarere karwo imbere, kuko ngo ubundi guteza imbere akarere ukomokamo, ntako bisa.
Umuyobozi w’ikigo cy’urubyiruko cya Karongi, Manirarora Annoncée, avuga ko iyi ngando yagize akamaro cyane kuri uru rubyiruko no ku gihugu kuko yari ifite intego yo kubungabunga ibidukikije kandi ikaba yaragezweho.
Ibikorwa byose byakozwe n’uru rubyiruko mu gihe cy’ibyumweru bitatu, birimo guhanga no gusibura imihanda imwe n’imwe ndetse no gucukura amabuye azakoreshwa mu kubaka umudugudu w’ikitegererezo , bikaba bibarirwa agaciro k’amafaranga agera kuri miliyoni 7. 445.500 Frws.


text:
Maze iminsi nkurikira ibyandikirwa ku mbuga za internet cyane cyane ibirebana na FDLR none nsanze ari ngombwa kugira icyo nanjye mbivugaho ariko cyane cyane ndibanda ku nyandiko uwitwa Romeo RUGERO yasohoye ku IKAZE IWACU kuwa 13 kanama 2014.
Iyi nyandiko (Rwanda: ese amashyaka aziko abereyeho gukorera rubanda?) ndayibandaho kuko ariyo itumye nterura nkandika. Ikindi gitumye nandika ni uko iyi nyandiko ye inyibukije iyanditswe na Lyarahoze, padiri Thomas akagira icyo ayivugaho noneho Romeo Rugero akunga mu rya Lyarahoze ariko asa n’uwihaniza padiri Thomas. Ibi rero biratuma nibaza ngo iri hangana ni iry’iki ? Hari ikintu icyo gihe padiri yavuze mu nyandiko ye nanjye nkaba ncyemera. Ni uko iyo ubonye uwari ushinzwe gukora ikintu atagikoze, wowe uragikora cyane cyane ko uba ugishoboye, ukaba umuhaye urugero rwiza yakurikiza.
Ibi biba isomo ryiza kuruta kumwibutsa buri gihe ngo ntiyakoze iki n’iki. Yenda ntiyari agishoboye! Wowe ugishoboye rero, gikore maze rubanda rwose rubibone ko ari wowe ugikoze, rukuyoboke cyangwa rugukunde kurusha abandi. Rugero, ko mbona uri umunyapolitiki mwiza, uzi ibyo gukora, igihe bikorerwa n’uburyo byakorwa, kuki udakora politiki ku mugaragaro ngo tukuyoboke ko mbona waba igitangaza kubera kutagira ibya diplomacy ? Abo banyapolitiki bose uri kugaya bahita baceceka kuko ntamuyoboke basigarana, ubundi wowe ugakora gusa, ukaducyura mu Rwanda twemye. Ariko reka ndeke kugutaka kuko nturatugaragariza icyo ushoboye, buriya uzabitwereka nujya gukora politiki. Reka nigarukire ku nyandiko yawe.
Rugero, nkurikije ibyo numva ni uko wabaye mu mashyamba igihe kirekire, ukaba no muri FDLR cyangwa n’ubu uracyayirimo. Harya wari uzi ko akababaro gakabije hari ibice by’ubwonko gasiba cyangwa kagatuma bigira ubukererwe mu gukura ? Iyo uvuga nabi diplomacy uba wiganye Kagame niwe uvuga ko nta bya diplomacy arimo. Ariko rero kuba nta bya diplomacy agira ubonye aho bimugejeje? Nyamara wibuke ko iyo diplomacy FDLR yayimenye kare mu gihe ijya mu biganiro i Roma, mu gihe yiyemeza gushyira intwaro hasi, n’ibindi. Wibuke ko iyo diplomacy urwanya ari yo yatumye FDLR ubu ifite ijambo mu ruhando mpuzamahanga.
Iyo hataba diplomacy, Byiringiro ntaba yaranditse iriya baruwa uri kuvuga, kuko nta jambo yari afite (Aha naguhamagarira kwiyibutsa agaciro ka FDLR mbere y’uko itangira gukorana n’andi mashyaka). Ngiyo diplomacy wowe urwanya. Iyo uvuga nabi diplomacy uba ushatse kuvuga ko ibintu byawe ubivuga brut, bivuze ngo biba bivanzemo n’amarangamutima yawe yose kandi ngira ngo urabizi ko hari ubwo amarangamutima tuyima icyicaro kugira ngo hatagira uwo akomeretsa. Urajye ubyirinda rero kuko mu nama zawe, zuzuyemo ya marangamutima zikomeretsa abantu kurusha uko zibagirira akamaro kandi washakaga gutanga inama zubaka.
Abo banyapolitiki ugaya rero(ni uburenganzira bwawe kubagaya) nta rirarenga kugira ngo babe bagira icyo bakora. Baracyakaraga ururimi karindwi mbere yo kuvuga, nkeka ko icyumweru atari cyinshi ku buryo wakwihutira kubagaya. Ikindi ni uko badategetswe byanze bikunze kugira icyo bavuga kuri biriya Feingold yavuze ngo ni uko wabahamagariye kubikora. Nakwibutsa ko kugira icyo ukora atari ukwandika cyangwa kuvugira kuri radio. Diplomatie igira inzira nyinshi inyuzamo ibitekerezo kandi bikagera k’uwo bigenewe, ibyo kandi bikorwa mu ibanga, si ngombwa rero ko bishyirwa ku karubanda ngo bibe akabonabose.
Uburyo usobanura ibyavuzwe na Twagiramungu maze ukabigereranya n’ibyavuzwe na Feingold ni amakabyankuru yuzuyemo ya marangamutima twavugaga haruguru. Sindi umuvugizi wa Twagiramungu ariko kandi mujye mukora analyse nyayo. Iyo uvuga ngo Twagiramungu arashaka ko abacunguzi bamukubitira ibipfukamiro hasi, ngo kubera ko yabasabye kuyoboka CPC, urashaka kumvikanisha ko CPC ari Twagiramungu? Ubwo se ushatse kuvuga ko ba Byiringiro na ba Murayi ari iki muri CPC? Ntimukajye muyobya Rubanda.
Ese ko wateruye uvuga ko ntacyo abanyapolitiki bakoze ku byavuzwe na Russ Feingold, kuki utibutse ko Twagiramungu yabikoze abinyujije kuri radio Impala! Iyo uba umuntu utagira aho ubogamiye, uba wabanje nibura kumushimira ko yagize icyo abivugaho noneho ukaza kumunenga nyuma. Ibi biragaragaza ko wari wazinduwe no kugaya gusa abatabona ibintu kimwe nawe, cyangwa se abatakoze uko wowe wifuzaga ko ibintu byakorwa. Muri uru rwego rero, ubaye umuyobozi waba umunyagitugu!
Kwandikira Feingold ntacyo bivuze kuko aba yatumwe. Aha ariko simvuze ko igikorwa cya Byiringiro ari impfabusa kuko uhiriye mu nzu ntaho adapfunda imitwe. Muvandimwe wanjye, niba wifuza ko Russ Feingold ahindura imyumvire, banza uhindure imyumvire y’abayobozi ba Amerika muri rusange kuko nibo batuma Russ ngo uvuge atya, ibi ntubivuge n’ibindi n’ibindi. Wibuke ko ari ambassadeur kandi akazi ka ba ambassadeurs urakazi.
UMWANZURO
Mugenzi wanjye Romeo Rugero, iyo nitegereje imyumvire yawe n’ubuhirimbanyi bwawe, nsanga hari ubwo umutima uzaguhagararana tukakubura kandi twari tukigukeneye, ukagenda uzize abanyapolitiki badakora ibyo wumva ko bagombye gukora. Inama nakugira rero, jya muri politiki, ushinge umuryango wa societé civile cyangwa se ishyaka da, maze ibyo byose urega bariya banyapolitiki wowe ubikore. Abanyarwanda tuzi kureba no gushishoza, ntibizaba ngombwa ko wongera kubumbura umunwa wawe ngo uravuga, ibikorwa byawe bizavuga mu mwanya wawe. Maze urebe ngo uraba ikirangirire. Bitari ibyo rero, njye ndi wowe nafata umwanzuro wo kutazongera kugira icyo mvuga kuri politiki ya ba nyiri amakoti.
Ugire Imana
Maître Mbaraga Innocent
Umusomyi wa veritasinfo


text:
- Dr Joseph Messinger, umushakashatsi mu by’imibereho y’abantu by’umwihariko ibijyanye n’imvugo z’umubiri (langage corporel), mu bushakashatsi yakoreye muri za hoteli zitwa Kyriad yasanze uburyo umuntu aryamamo iyo asinziriye bugaragaza byinshi ku wo ari we.
Dore bimwe mu byagaragajwe n’ubu bushakashatsi ku bisobanuro ku buryo abantu benshi bakunze kuryama nk’uko urubuga rwa Amazon rubitangaza:
Kuryama wubitse inda
Ubu buryo bukunze kugaragara mu miryamire y’abasore n’inkumi bari mu kigero cy’ubugimbi (adolescents). Kuryama wubitse inda bigaragaza ko umuntu agifite guhuzagurika mu mitekerereze.
Naho iyo ari umuntu mukuru (un adulte), ahanini bigaragaza ko arimo kugerageza gutwikira ikibazo cy’urukundo ruke yahawe cyangwa se agerageza guhisha amarangamutima arenze urugero amuranga.
Kuryama ugaramye, unyuranyije amaguru
Bigaragaza umudendezo. Ubu buryo bukunze gukoreshwa n’abatuye ibihugu bishyuha cyane, akenshi umuntu uryama gutya akaba aba arimo kuruhuka.
Iyo ugerekeranyije amaguru, imoso hejuru y’indyo, bigaragaza ko ufite icyizere cy’ejo hazaza cyangwa se muri wowe ubwawe. Iyo indyo igiye hejuru y’ imoso bisobanura ko nta cyizere wifitiye.
Kuryama ugaramye, amaboko afashe inyuma ku mutwe
Umuntu uryama muri ubu buryo arangwa n’ubwana muri we, ndetse akaba yarangwa no guhubuka igihe ahuye n’ibibazo agomba kubonera ibisubizo.
Kuryama ugaramye ukoza amaboko hirya no hino
Ibi bisobanuye ko wifitemo ubwigenge bw’ukuboko kw’ibumoso gusobanura kwemera ibintu utagoranye cyane, naho ukw’iburyo kugasobanura kwihutira gukora ibyo wemeye.
Ubu buryo bukunze kugaragaza umuntu urangwa n’ibyifuzo byinshi, kandi ugira umwete wo kubigeraho.
Kuryama ugaramye amaboko afashe ku nda
Ubu ni uburyo buranga umuntu urimo kwisuzuma kandi witeguye guhinduka.
Kuryamira urubavu kandi ugororotse
Kuryamira urubavu rw’ imoso ni uburyo bwo kugaragaza ko uhangayikishijwe n’ ibigiye kuba cyangwa se n’ ibiri kuba.
Iyo rero uryamiye iburyo, ni ikimenyetso cy’imyitwarire y’umuntu ukomeye cyangwa wikanyiza.
Kuryamira urubavu ikiganza gifashe itama
Kwifata itama ubwabyo bifite ubusobanuro bibiri: Umuntu nagukora ku itama ry’ibumoso azaba arimo akugaragariza ko akwitayeho.
Ibi ariko bihindura ubusobanuro mu gihe umuntu abyikoreye cyane cyane asinziriye kuko bigaragaza ko akeneye gukundwa.
Umuntu nagukora ku itama ry’iburyo uzamenye ko aguteye imbaraga, naho usinziriye yifashe ku itama ry’iburyo aba akeneye umuntu umutera imbaraga.


text:
Abaturage bo mudugudu wa Kinkware, mu murenge wa Nkotsi mu karere ka Musanze, baravuga ko bahangayikishijwe no kuba bakatwa amafaranga bagenerwa muri gahunda y’ubudehe, amafaranga abayobozi b’umudugudu bita ‘umusaya wa Mudugudu’.
Ababangamiwe cyane n’iki kibazo ni abo mu mudugudu wa Kinkware, akagari ka Bikara.Ubuyobozi bw’umurenge bwo buratangaza ko iki kibazo bukizi kandi bugiye kugikurikirana.
Aba baturage bavuga ko ngo bagendaga basinyishwa n’uwahoze ari Umukuru w’umudugu wa Kinkware Singirankabo, maze buri wese akagenda amukuraho amafaranga ibihumbi 10.
Mukaneza Marie Jeannette, yagize ati:“Abayobozi bamwe bajijisha bagenzi babo babakuriye, nk’ubu ndi umuntu utishoboye urabona inzu igiye kungwaho, ariko kubona Perezida wa Repubulika ashyiraho gahunda y’ubudehe abayobozi bakayirira.
Ariko noneho twarumiwe aho na Mudugudu asigaye akwibwirira imbonankubone ngo muhe ‘umusaya’, kuko adahembwa”.
Uyu mugore akomeza avuga ko yasinyiye amafaranga ibihumbi 26, bakamuha 16.
Yagize ati: “Nibura se nibampe ayo 16 bayandekere barongeye bakuraho 2 ubwo nsigarana 14000, na bwo banzaniramo akagurube kadafatika, rwose uyu musaya wa Mudugudu ubuyobozi bukwiye kuwuhagurukira kandi ni hafi ya hose muri aka karere.
Umukene agiye kuzapfa, njye mbabajwe no kuba barampaye ingurube imwe idafashije bakaba barambwiye ko nzishyura izigera kuri 3”.
Uyu muturage kimwe na bagenzi be baganiriye n’Imvaho Nshya, bagaragaje ko umuturage utemeye gutanga uyu musaya wa Mudugudu ahita akurwa ku rutonde rw’abagenerwa amafaranga y’ubudehe, agasimbuzwa ushoboye kuyantanga.
Umunyamabanga nshingwabikorwa w’umurenge wa Nkotsi, Munyamahoro Alexis, yemeza ko iki kibazo cyamaze kugera ku buyobozi bw’umurenge, ubu bakaba baratangiye kugikurikirana.
Yagize ati:“Ni byo koko iki kibazo twaracyumvise, aho ngo uwahoze ari umukuru w’umudugu wa Kinkware yaba yarakoze amakosa yo gusinyisha abaturage amafaranga ariko akaza kujya abaha make, ibi rero tugiye kubikemura mu nama rusange y’uyu mudugudu nidusanga ahamwa n’icyaha ndetse na komite ye azabihanirwa”.
Muri uyu mudugudu wa Kinkware ngo mu mafaranga y’ubudehe ibihumbi 600 yari agenewe iyi gahunda ngo haguzwemo ingurube zigera kuri 12.
Bikaba kandi bivugwa ko hari abari k’urutonde rw’abayahawe ariko batabizi, bakaza kubyumvana abandi, ndetse aba bakaba bagaragara no k’urutonde rw’abazihawe, ubu rubitswe n’ubuyobozi bw’umudugu wa Kinkware.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Nahinduwe no gusoma ijambo ry’Imana, ubuhamya,…
Ubu ni ubuhamya bugufi bw’umuntu utarashatse kugaragza izina rye, ariko kandi ntibyakubuza kumva icyo Imana iganirira nawe muri bwo. Aragaraza imbaraga z’ijambo ry’Imana yasomye. Bibiliya iravuga ngo ubutumwa ni imbaraga ihesha uwizera wese gukizwa. Ushaka byinshi kuri bwo wasura urubuga rwa Gikristo rwandika amakuru y’iyobokamana mu rurimi rw’igifaransa www.topchretien.com.
Kurikira ubuhamya uko abuvuga:
Nakuriye mu muryango w’abakristo, numvaga nkunze Imana ariko maze kujya ku ishuri ntangira kwikurikiriza ibyo inshuti zanjye mbi zakoraga, birumvikana ko iby’Imana nahise mbishyira kuruhande.
Numvise ijambo ry’Imana kuva mu buto bwanjye nkahora nshaka gukurikira Yesu ariko simenye uburyo nabyinjiramo mbese simbone itangiriro ry’uko natangirana urugendo na Kristo.
Aha noneho ndifuza kukubwira uburyo ijambo ry’Imana ari inkota pe! Muri hihishemo imbaraga yaguhesha gukizwa uryemereye. Umugoroba umwe nari ndyamye nkangutse mfata Bibiliya ntangira kuyisoma, ntibyari bikunze kumbaho ariko nsoma numva Imana iransuye, ijambo ry’Imana ringiramo imbaraga kuburyo gusobanura bigoye.
Akenshi hari ubwo wumva ijambo ry’Imana, ukanga kwemera kuzamura amaboko kandi watsinzwe, byakundaga kumbaho ariko uwo munsi, numva ko ari cyo gihe cyanjye cyo kureka kugendera mu by’isi numva ko ngomba gutangira ubuzima bushya na Yesu nkareka inshuti mbi nari mfite zitamfashaga gukora ibyiza ahubwo zanshoraga mu bibi. Erega burya inshuti mbi igusiga imico yayo iyo utayigendeye kure.
Kuri jye numva iryo ryari iyerekwa nari ngize, bwari uburyo bwiza kuko Yesu iyo umaze kumwizera ubuzima burahinduka, Yesu yambabariye ibyaha nari narakoze mbere ntaramwizera, Nahise numva mpindutse mushyashya muri njye. Sinzi uko nabikubwira ariko Yesu arabatura.
Ubu ubuzima bwanjye bumeze neza kuruta mbere, mfite ibihamya byinshi bitanyorohera guhita mvuga nonaha ngo mbirangize ariko nizera neza ko Imana iriho, Imana irahari ngo impe imbaraga ndetse no kugirango indinde ibibi byose. Nashyize ibyiringiro byanjye byose muri Yesu kandi ndamushimira ibyiza byose yakoze mu buzima bwanjye, Amen.


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
mardi 26 avril 2011
Dore bimwe mu bintu ushobora gukora kugirango umuhungu mukundana (Boyfriend) arusheho kugukunda no kunezezwa n’urukundo rwanyu
1. Mwandikire akabaruwa karimo amagambo y’urukundo nurangiza ugashyire mu ikofi ye atabizi
Muri aka kabaruwa uzagerageze gushyiramo amagambo yuzuye ubwuzu n’urukundo. Ushobora kutamubwira ko umukunda kuko n’ubundi aba asanzwe abizi, ahubwo ugakoresha ubundi buryo bworoshye bwo kumwereka ko umukunda kandi ko umwitaho. Urugero: Niba aheruka kuguha impano wamubwira ko ukunda cyane; uti kandi ‘buri gihe unkorera ibintu bituma numva ndi umuntu udasanzwe’. Ushobora gukomeza umwandikira amagambo nk’ayo kugira ngo umwereke ko afite agaciro mu buzima bwawe kandi agira uruhare mu munezero no mu kugubwa neza kwawe.
2. Gerageza kumuha impano no mu gihe cy’iminsi y’akazi
Abantu cyangwa se abakobwa benshi bazi ko impano zitangwa ku minsi mikuru cyangwa se muri weekend (mu minsi y’ikiruhuko) gusa, nyamara kandi burya ngo impano zitunguranye cyane cyane mu minsi y’ akazi ngo zirashimisha. Uushobora rero gufata nk’umunsi umwe ari nko kuwa gatatu ukajya mu isoko ukagurira umukunzi wawe umupira mwiza, karavate se, isaha cyangwa niba ari umuhungu usoma ku kayoga ushobora kumugurira n’icupa ry’inzoga warangiza ukabifunga neza ugashyiraho akabaruwa cyangwa se agakarita kabiherekeza kanditseho amagambo meza. Ubundi ukabimushyira ku kazi cyangwa se ukarindira agataha ukabimuhera mu rugo. Iyi mpano uzaba umuhaye izamunezeza kubera ko uzaba uyimuhaye mu gihe atakekaga.
3. Ereka umuhungu mukundana ko agukurura (how much he attracts you)
Abakobwa benshi bakunda guhisha ibyiyumvo (sentiments) byabo ariko nyamara si byiza mu rukundo. Ugomba kugerageza ukamwereka ko nawe ajya agukurura, niba mujya musomana ariko ari we wabigizemo uruhare nawe ujye unyuzamo umusome ari wowe ubyibwirije.
Ku bandi noneho bajya bakorana imibonano mpuzabitsina ugomba kugerageza nawe ukazana icyo gitekerezo. Nk’urugero, mushobora kuba muri kurebana filimi y’urukundo, jya unyuzamo umusome rimwe na rimwe ube wanamusaba ko mwakora imibonano mpuzabitsina. Ibi rero ngo bizatuma yumva ko uburyo ateye bigukurura ndetse bitume ahora agufitiye ubwuzu.
4. Mu gihe ari mu kazi jya unyuzamo umuhamagare
Aha ntabwo bivuze ko niba umuntu ari ku kazi ugomba kumuhamagara buri kanya cyangwa se ngo umuhamagare umwanya muremure ngo ube wamutesha akazi ahubwo ni ukumuhagara akanya gato kandi ukabikora igihe ushobora kuba uzi ko atari mu kazi kenshi, ubundi ukamubaza uko amerewe. Uko kumuhagara rero ngo bishobora gutuma yumva aguwe neza mu gihe wenda yumvaga umunsi utangiye kumubihira . Ibi rero bizatuma anabona ko uba umutekerezaho n’igihe mutari kumwe.
5. Fata umwanya utekere umukunzi wawe ibiryo akunda kurusha ibindi
Kugira ngo umukunzi wawe arusheho kugukunda no kunezerwa ngo ujye unyuzamo ufate umwanya umutekere ibiryo akunda cyane. Ushobora kuba warabyumvise abivuga cyangwa niba mukunda kujyana gusangira muri resitora ugomba kuba umaze kumenya ibiryo umukunzi wawe akunda . maze nawe ukazafata umwanya ukabimutegurira. ibi biba na byiza iyo mwirirwanye mu rugo ugategura ifunguro murimo kuganira. Numugaburira rero akanezerwa nta kizatuma nawe atakwishimira kandi azanashimishwa n’umwanya uzaba wafashe kugira ngo umwiteho.
Ikibazo rero gikunda kugaragara mu rukundo ni uko abakobwa benshi baba bashaka kwakira urukundo rwinshi kandi bo ntibarutange uko bikwiye. Bakumva abahungu babakunda byimazeyo ubundi bo bagaterera agati mu ryinyo. Niba uri umukobwa ukaba ushaka ko urukundo rwanyu rwongera gushyuha nka mbere gerageza gukora bimwe muri ibi bintu tumaze kuvuga, kandi nawe ujye utanga urukundo ntugategereze kurwakira gusa.
Muri aka kabaruwa uzagerageze gushyiramo amagambo yuzuye ubwuzu n’urukundo. Ushobora kutamubwira ko umukunda kuko n’ubundi aba asanzwe abizi, ahubwo ugakoresha ubundi buryo bworoshye bwo kumwereka ko umukunda kandi ko umwitaho. Urugero: Niba aheruka kuguha impano wamubwira ko ukunda cyane; uti kandi ‘buri gihe unkorera ibintu bituma numva ndi umuntu udasanzwe’. Ushobora gukomeza umwandikira amagambo nk’ayo kugira ngo umwereke ko afite agaciro mu buzima bwawe kandi agira uruhare mu munezero no mu kugubwa neza kwawe.
2. Gerageza kumuha impano no mu gihe cy’iminsi y’akazi
Abantu cyangwa se abakobwa benshi bazi ko impano zitangwa ku minsi mikuru cyangwa se muri weekend (mu minsi y’ikiruhuko) gusa, nyamara kandi burya ngo impano zitunguranye cyane cyane mu minsi y’ akazi ngo zirashimisha. Uushobora rero gufata nk’umunsi umwe ari nko kuwa gatatu ukajya mu isoko ukagurira umukunzi wawe umupira mwiza, karavate se, isaha cyangwa niba ari umuhungu usoma ku kayoga ushobora kumugurira n’icupa ry’inzoga warangiza ukabifunga neza ugashyiraho akabaruwa cyangwa se agakarita kabiherekeza kanditseho amagambo meza. Ubundi ukabimushyira ku kazi cyangwa se ukarindira agataha ukabimuhera mu rugo. Iyi mpano uzaba umuhaye izamunezeza kubera ko uzaba uyimuhaye mu gihe atakekaga.
3. Ereka umuhungu mukundana ko agukurura (how much he attracts you)
Abakobwa benshi bakunda guhisha ibyiyumvo (sentiments) byabo ariko nyamara si byiza mu rukundo. Ugomba kugerageza ukamwereka ko nawe ajya agukurura, niba mujya musomana ariko ari we wabigizemo uruhare nawe ujye unyuzamo umusome ari wowe ubyibwirije.
Ku bandi noneho bajya bakorana imibonano mpuzabitsina ugomba kugerageza nawe ukazana icyo gitekerezo. Nk’urugero, mushobora kuba muri kurebana filimi y’urukundo, jya unyuzamo umusome rimwe na rimwe ube wanamusaba ko mwakora imibonano mpuzabitsina. Ibi rero ngo bizatuma yumva ko uburyo ateye bigukurura ndetse bitume ahora agufitiye ubwuzu.
4. Mu gihe ari mu kazi jya unyuzamo umuhamagare
Aha ntabwo bivuze ko niba umuntu ari ku kazi ugomba kumuhamagara buri kanya cyangwa se ngo umuhamagare umwanya muremure ngo ube wamutesha akazi ahubwo ni ukumuhagara akanya gato kandi ukabikora igihe ushobora kuba uzi ko atari mu kazi kenshi, ubundi ukamubaza uko amerewe. Uko kumuhagara rero ngo bishobora gutuma yumva aguwe neza mu gihe wenda yumvaga umunsi utangiye kumubihira . Ibi rero bizatuma anabona ko uba umutekerezaho n’igihe mutari kumwe.
5. Fata umwanya utekere umukunzi wawe ibiryo akunda kurusha ibindi
Kugira ngo umukunzi wawe arusheho kugukunda no kunezerwa ngo ujye unyuzamo ufate umwanya umutekere ibiryo akunda cyane. Ushobora kuba warabyumvise abivuga cyangwa niba mukunda kujyana gusangira muri resitora ugomba kuba umaze kumenya ibiryo umukunzi wawe akunda . maze nawe ukazafata umwanya ukabimutegurira. ibi biba na byiza iyo mwirirwanye mu rugo ugategura ifunguro murimo kuganira. Numugaburira rero akanezerwa nta kizatuma nawe atakwishimira kandi azanashimishwa n’umwanya uzaba wafashe kugira ngo umwiteho.
Ikibazo rero gikunda kugaragara mu rukundo ni uko abakobwa benshi baba bashaka kwakira urukundo rwinshi kandi bo ntibarutange uko bikwiye. Bakumva abahungu babakunda byimazeyo ubundi bo bagaterera agati mu ryinyo. Niba uri umukobwa ukaba ushaka ko urukundo rwanyu rwongera gushyuha nka mbere gerageza gukora bimwe muri ibi bintu tumaze kuvuga, kandi nawe ujye utanga urukundo ntugategereze kurwakira gusa.
Inscription à : Publier les commentaires (Atom)